Hasiera / Berriak / Abiadura handiko hezkuntza\nHezkuntza lau gurpilen gainean, lasterketak ikasleen trebezia erakutsiko du. Baina, batez ere, beste balore batzuk trasmititzen ditu. Markinako ikastetxetik zehaztu dutenez, proiektu honen ardatzetako bat elkarlana da. “Horrela, ikasle, irakasle eta gurasoek proiektuan aktiboki parte hartzen dute Steam konpetentziak (zientzia, teknologia, ingeniaritza, artea eta matematika), ingurumenarekiko kontzientzia eta talde-lana uztartuz”. Hala da ere, adibidez, finantzaketaren arloan;izan ere “proiektua aurrera atera ahal izateko, ikasleek finantzaketa bilatu behar izan dute eskualdeko enpresa eta erakundeetan”. Edota marketinaren arloa ere landu dute “proiektu honen bitartez, ikasleak izan baitira taldeen logotipoak, kamiseten diseinua eta karrozeriaren diseinua sortu dituztenak”.\nIkasle markinarrek aukera izan dute eurek eraikirako autoekin Nafarroako Los Arcos zirkuituan ari-tzeko. Eta ez dira txarto ibili, hiru sarirekin bueltatu baitziren etxera. Hala ere, latrunbat honetan etxean ibiltzeko parada izango dute, BeraKruz Urban Race deituriko lasterketan, “ikasle, irakasle, guraso, enpresaerakunde babesleen laguntzaz”. “Agustin Deuna kaletik gorantz joango dira eta Xemein etorbidea zeharkatuz, Ikastola aurretik igaroz berriz ere ibilbidea burutuko dute auto elektrikoek”. Guztira 11 talde arituko dira nor baino nor: Gaztelueta ikastetxeko bost talde , Jesuitinak ikastetxeko bi, Somorrostro ikastetxeko taldea, guraso eta ikasle ohiek sortutako GPZ talde independientea eta BeraKruzeko bi talde, BKI Racing eta BK Speed Masters hain zuzen.\nORDUTEGIA Larunbat goizean ez da atsedenaldirik izango BeraKruz ikastetxeko ikasleentzako. 10:00etatik 11:30etara “autoen azterketa teknikoak egingo dituzte, Tate eta Caixa bitartean jarriko dituzten karpetan”. Zelaiaren behekaldea ere lasterketan zehar pit-stopak egiteko erabiliko dute gidari eta taldeek. Bestetik, “11:30etatik 12:15etara, autoen errendimendu frogak egingo dituzte pistan. 12:30etan lasterketari hasiera emango diote, eta 14:00ak aldera bukatuko da. Sari banaketa 15:00etan ospatuko da”, azaldu dutenez.


Tuterako latsariak, XX. mendearen hasieran | erritarrak | GAUR8\nTuterako latsariak, XX. mendearen hasieran\nXX. mendearen hasieran Tuterak 9.449 biztanle zituen. 1903an egindako argazki honetan 50etik gora latsari ageri dira, Ebro ibaiaren ertzean, Tuteran. Irudiaren atzealdean hango zubi historikoa dago, 360 metroko luzera duena. Argazkia Nicolas Salinasek egin zuen. Tuteran jaio zen Salinas, 1872an. Estatu frantsesean jaso zuen prestakuntza akademikoa eta haren argazkigintzarekiko zaletasuna berantiarra izan zen. Salinasen argazki dokumentalak batez ere XIX. mendearen amaieran eta XX.aren hasieran egindakoak dira, eta arkitektura, kaleak, eraikinen fatxadak eta Tuterako hainbat bazter erakusten dituzte. Nicolas Salinasek, era berean, bere inguruko jendea erretratatu zuen. 1955ean zendutako argazkilari horren funtsa 6x9ko plakek eta irudi estereoskopikoek osatzen dute, eta Tuterako Udal Artxiboan dago gaur egun.


Begiz Begi taldea izan da Banden Lehiako 7. edizioko irabazlea - Azkue Fundazioa- Euskara sustatzen\nHasiera • Azkue Fundazioa • Berriak • Begiz Begi taldea izan da Banden Lehiako 7. edizioko irabazlea\n2015ko Azaroaren 30a\nOstiralean ospatu genuen euskarazko musika eta talde berriak sustatzen dituen Banden Lehia txapelketaren 7. edizioaren finala. Ozhen, Begiz begi, Desore eta Yoko Out izan ziren talde finalistak eta Begiz Begi taldeak irabazi zuen, publikoaren eta epaimahaikideen botoei esker.\nBanden Lehiak euskarazko rock musika era berritzailean sustatzea du helburu. Egitasmoak euskara, musika eta teknologia biltzen ditu.\nHorrela, lehenengo fase batean taldeek internet bidez izena ematen dute lehiaketaren webgunean eta publikoak euren gogokoenak direnak bozkatzen du. Boto hauen arabera talde bat sailkatzen da; beste hiru talde finalistak epaimahai profesionalak aukeratzen ditu.\nAurtengo finalistak hauek izan dira: Ozhen bermeotarrak; Baionatik heldutako Begiz begi taldea, aurten gainera lehenengoz izaten dugula iparraldeko talde bat finalean; Desore, Igorretik; eta Yoko Out Durangotik. Beraz, hiru talde bizkaitar eta iparraldeko bat.\nSailkatu izan diren lau talde horiek zuzeneko emanaldia eskaintzen dute publiko eta epaimahaiaren aurrean eta euren trebezia erakutsi behar dute batzuen eta besteen botoak eskuratzeko.\nBozkatzeko sistema ere teknologiari estuki lotuta dago eta aurtengo edizioan berrikuntza nabarmena ezarri dugu, finaleko bozketa Twitter bidez bideratu dugu eta.\nBilborocken ospatutako ekitaldian lau talde finalistak aritu ziren lehian oholtza gainean. Oihan Vega esatariak aurkeztutako ekitaldia izan zen eta lau musika banda finalisten kontzertuez gain, Urtz taldearen kontzertua izan genuen.\nGiro aparta izan genuen gau osoan zehar eta lau talde finalisten arteko giroa oso ona izan zen baita ere, batzuen artean laguntasuna jaio da eta ekitaldia bukatu ondoren ere jaia jarraitu zuten elkarrekin.\nBermeotar Ozhen taldea izan zen lehenengoa, ekitaldia hasi baino lehen egin genuen jotzeko hurrenkera ezarriko zuen zozketan erabaki bezala. Yoko Outek jo zuen bigarren eta ondoren Desorek; eta talde finalisten emanaldiak Begiz Begik itxi zituen.\nBilborock beteta egon zen gau osoan zehar, bai finaleko kontzertuak jarraitzeko hurbildu ziren jarraitzaile eta musika zale eta baita Urtzen kontzertua ikustera etorri zirenak ere.\nUrtzek kontzertu zoragarria eskaini zuen eta hasieratik publikoa bereganatu zuen betiko kantekin. Oholtza gainean zeudenek kantatu eta jo zuten, baina publikoak etengabe kantatu zituen abestiak ere.\nHasieratik botoen zenbaketa sutsua izan zen. Edizio honetan publikoaren bozketa sisteman berrikuntza ezarri dugu eta Twitter erabili dugu. Taldeek txio kopuru bat argitaratu behar zuten eta publikoak txio horiek birtxiokatzen eman zien botoa. Erabiltzaile bakoitzak behin baino ezin zuen txio bakoitza birtxiokatu.\nGuztira ia 5.500 txio bidali ziren gauan zehar, ekitaldia irauten zuen bitartean.\nPublikoaren botoek erabakiaren %40a suposatzen zuen; epaimahaiaren erabakiak beste %60a. Eta lan handia izan du epaimahaiak edizio honetan, lau taldeak maila haindikoak bai ziren. Aurtengo epaimahaia kide hauek osatu dute: Baga Biga musika ideiak diskoetxeko Ritxi Aizpurua; Last Toureko Aritz Gonzalez; Leire Palacios musika kazetaria; eta Zuriñe Hidalgo, Hesian taldeko musikaria eta aurkezlea.\nPublikoaren botoei esker Ozhen taldeak lortu zituen birtxio kopuru gehien, 2.224 birtxioketarekin. Desore taldea atzetik 1.784rekin; eta ondoren Yoko Out, 985 birtxio izan zituen eta 420 Begiz begik.\nEpaimahaiak, bestalde, aho batez erabaki zuen Begiz Begik lehen postuan egon behar zuela.\nEta horrela, boto guztien %63 pasatarekin, Begiz begi taldea suertatu zen irabazle. Ondoren, Ozhen taldea, %16,43a eta Desore hurbil, %13,18rekin; Yoko Outek %7,28ª lortu zuen.\nBeraz, Begiz Begi atera zen Banden Lehiako 7. Edizioko irabazle eta datorren urtean iparraldetik etorriko zaigu uzta, disko formatoan.\nLau taldek Banden Lehiako antolatzaileok ekoizten dugun lehiaketako disko bildumaren zenbait ale jaso zituzten.\nEta Baionako Begiz begi talde irabazleak aparteko sariak eskuratu ditu honetaz gain. Banden Lehiari esker 2016ko Bilbao BBKLive eta Bartzelonako Euskal Herria Sona jaialdietan joko du; eta Baga Biga musika ideiak diskoetxearekin disko bat ekoiztuko du. Lan berri hau datorren urteko udazkenean aurkeztuko dugu.\nTags: 7. edizioabanden lehiabegiz begidesoreeuskarazko musikalehiaketaozhenyoko out


MAITANE ORMAZABAL - UGGASA\nEraldaketarako eta Bizitza Integralerako Aholkularitza\nMaitane Ormazabal zumarragarrak eraldaketarako eta bizitza integralerako aholkularitza sortu zuen iazko uztailean. Pertsonei beren nahiak lortzen laguntzen die. Hala egin izan du beti. Orain arte beste bide batzuk erabili ditu. Erizaintza laguntzaile, gizarte integratzaile eta heziketa bereziko irakasle lanetan aritu da urte askoan. Iazko uztailetik bide berri bati ekin dio. Pertsonei ezohiko bizitzak bizitzen laguntzeko tresna, baliabide, estrategia eta trebetasunak eskeintzea da bere xedea. Maitanek bere bizitza pasioz bizi du, bihotzez gehien maite duena egiten du eta bere onena besteei emateko hautua egin du.\nErizaintza laguntzaile, gizarte integrazio eta irakasle ikasketak burututa leku askotan lanean ibilia naiz. Azken boladan baneramatzan zenbait urte Urretxu-Zumarraga Ikastolan. Gustura nenbilen bertan baina nere tokia ez zela sentitzen nuen, ez nuela nere onena ematen. Azken finean, bizitzan, gu guztion misioa hori da ezta? Norberak daukan onena ematea, alegia.\nIkasten jarraitzen nuen. Lana eta ikasketak uztartu nituen denbora luzez. Lehen Hezkuntzako Pedagogia Terapeutikoan graduatu nintzen eta elikadura eta osasun integralaren inguruan formazioa jasotzen hasi nintzen.\n2018 urte bukaera aldera oso gertuko pertsona batek lan kontuengatik eta estresagatik behea jota, gauzak aldatzeko erabakia hartu eta egoera kudeatzeko laguntza eskatu zuen. Gerora nere irakaslea izango zenarekin egin zuen lanketa. Hain ondo joan zitzaiola ikusita ni ere lanketa egiten hasi nintzen. Aspalditxo hasita neukan autoezagutzaren bidean beste urrats bat eman nuen. Nere garapen pertsonal propioa landu eta gauza askoren inguruan kontzientzia berriro hartzen lagundu zidan, batik bat.\nHala, 2018 abenduan erabakia hartu eta hura nere azken ikasturtea izango zela adierazi nuen ikastolan. Gogoratzen dut esan nueneko momentua, horren beharrezkoa nuen nere barrenari entzun eta pausoa ematea, oso lasai eta zoriontsu sentitu nintzela. Ez nekien handik aurrerako bidea zein izango zen, baina argi neukan hura, ez zegokidala.\nNere garapen pertsonalaren lanketa hark eman zidan handik aurrera hartuko nuen bidearen ikuspegia. Pertsonei euren bidea egiten laguntzen ibili izan naiz beti eta orain ere hala dihardut, baina beste bide bati ekinez, nere bidea jorratuz.\nZertan datza eraldaketarako eta bizitza integralerako eskeintzen duzun aholkularitza?\nPertsonei beren nahiak lortzen laguntzen diet. Ezohiko bizitzak bizitzen laguntzea da nire xedea. Ezustean bide batean sartzen gara eta hortik jarraitzen dugu, gure bidea den edo ez zalantzan jarri gabe. Eta askotan bide horrek ez gaitu betetzen.\nHori argi daukat, bizitza bizi egin behar da, eta ez du merezi bizi irautearekin bakarrik konformatzea. Sarritan bizitzak astintzen gaituenean hartzen dugu gauza horien kontzientzia. Eta gauzak aldatzeko beharra sentitzen dugu orduan. Izan ere, zu aldatzen bazara, mundua aldatzen da, dena aldatzen da.\nNiri ere hala gertatu zitzaidan. Bizitza beste begi batzuekin ikusten hasi nintzen, eta hitz eman nion neure buruari nire bizitza erabat biziko nuela.\nDenbora horretan ikasi nuen pertsonaren bizitza inguruabarrek ezik pentsamoldeak baldintzatzen duela. Horregatik, ondo bizitzeko lagungarri izango zitzaizkidan tresnak, baliabideak, estrategiak eta trebetasunak aztertzearen alde egin nuen. Eta horiek jendeari eskeini ahal izateko sortu nuen aholkularitza kontsulta, besteek ere bizitza nik ikusten nuen bezala ikusteko aukera izatea nahi nuen eta.\nHazkunde integralaren bidez, bizitza eralda dezakegu gure bizitza propioaren ardura eta gidaritza eskuratuz.\nNolakoa izaten ari da zure ibilbide berriaren hasiera?\nOndo doa. Nere hastapenetan abantaila izan nuela uste dut. Nire irakasleak asko lagundu zidan eta. Berak bideratzaile izateko gaitasuna banuela ikusi zuen eta kontsulta irekitzera animatu ninduen. Bidea eginda zuenez, bere gidaritza oso baliagaria egin zitzaidan. UGGASAra ere jo nuen eta bertan formakuntza jaso nuen nork bere enpresa sortzeko oinarrien inguruan. Jaso nuen laguntza teknikoa oso probetxugarria egin zait. Babesa sentitu dut.\nIbilbide berri hontan oso argi neukan lana eta familia uztartu nahi nituela eta hori lortu dut. Gainera haseran nituen lan espektatibak bete egin dira. Herriotan bada beharra, jendea inguratu da kontsultara. Pentsa Urretxu-Zumarragan zenbat yoga, meditazio, ongizate etab. eskola dauden. Hori behar bat badagoelako izango da eta behar hori asetzeko sortu dira. Baina ez da hemen bakarrik gertatzen den zerbait, orokorrean gizartean gertatzen da.\nJendea kontsultara etortzen da eta online ere egiten dut lan.\nOnline egitea ez al da jendearekin lan egiteko modu hotzagoa?\nHotzagoa dirudien arren neretzat abantaila bat dela aitortu behar dut. Uste dut ez dagoela interferentziarik eta segituan gaiarekin hasteko aukera ematen duela. Gehiago zentratzeko aukera emango balu bezala. Errazagoa eta erosogoa ere bada, bai neretzat eta bai kontsultatzailearentzat. Edozein lekutan lan egiteko aukera ematen dit. Gogoan dut, adibidez, kanpora joan nintzen batean, hiru sesio-hitzordu neuzkala, eta online lan eginda bidaia eta lana uztartu ahal izan nituela. Bestela bietako bat bertan behera utzi behar izango nukeen. Norbaitek esango luke horrela ez dudala “deskonektatzen” baina ez zait batere axola, disfrutatu egiten baitut nere lanarekin. Jendearen ordutegira moldatzen saiatzen naiz, malgutasuna emanez, hori errespetatzea garrantzitsua dela iruditzen zait.\nZein gerturatzen da zure kontsultara?\nGehienbat 25-50 urte bitarteko emakumeak direla esango nuke. Baina denetik etortzen da; emakumeak eta gizonak, gaztetxoak eta helduak.\nOrokorrean krisian dagoena gerturatzen da, astinduren bat jaso duen hori (inguruko heriotza bat, banaketa bat…) edo bestela kontzientzia hartu duen hori. Pertsona krisian sartzen denean galdera asko egiten ditu, gauza asko zalantzan jartzen ditu.\nGizarteak txip-a aldatu behar duela uste dut eta nork bere buruari begiratzeko denbora hartu beha duela, galdetzeko, sentitzeko, jakiteko. Kontziente izateko. Zerbait gertatu arte ez itxaroteko. Galderak egiteari, erantzunak topatzeari, beldurra kendu behar diogu. Askotan horrek geldiarazi egiten baikaitu.\nInguruak asko baldintzatzen gaituela uste dut, lotu egiten gaituela. Gure boterea berreskuratu behar dugu. Orain dugun botere posizionalaz haratago botere pertsonala berreskuratu behar dugu.\nNorberak jakin behar du zertara etorri den mundu hontara, zerk egiten duen zoriontsu eta horren bila joan behar da. Bakoitzak bere onena ematea lortu behar du. Gure garapenen pertsonalean sinestu behar dugu.\nBizitzeko jaio gara, ez bizi irauteko.\nKontzientzia maila hori ez dago berez adinarekin erlazionatuta, nerabezaroak ere astintzen baitu, eta bada hala hurbiltzen denik. 15 urterekin gauzak oso argi dituen gazte asko dagoela uste dut. Berriki nerabe eta gazteentzat liburu bat idatzi dut “No eres malo, eres… Tú tienes la respuesta”.\nAhalik eta jende gehiagori bizitza integrala edukitzen laguntzea gustatuko litzaidake, kontzientzia zabaltzea. Euren arazoak konpontzeko eta nahi duten hori lortzeko gakoak eskeini ahal izatea nahiko nuke.\nGizartean aldaketak ematen ari direla uste dut, baina oraindik ondo ezarritako ereduak oso presente daude, lan finkoa eduki behar dela, etxea erosi, ezkondu, seme alabak eduki behar direla. Badakizu. Ereduetatik aldentzen den hori onartzea zaila egiten zaigu oraindik ere.\nGauzak ezberdin egiten dituen jendearen erreferentziak falta zaizkugula uste dut eta elkarrizketa hauek alde hortatik oso ideia ona direla iruditzen zait, jendeak beste erreferente batzuk eduki ditzakeelako, bizi proiektu ere badiren proiektu profesional ezberdinak aurkezten direlako.\nNere kasuan ere hala egin dudala uste dut. Nik hartu dudan erabakia nere semeentzat ikasketa prozesu bat ere badela uste dut. Beti esaten diegu nork bere bidea hartu behar duela eta nik nire ereduarekin hori egin daitekeela erakutsi nahi diet.\nDauden arriskuak kontutan hartu behar dituela esango nioke, badaitekeelako itxaropenak nahi bezela ez betetzea. Goitibehera handiak daudela baina porrot egiteari beldurra kendu behar zaiola uste dut. Azken finean ekitea bera ikasketa prozesu bat ere bada eta. Oso aberasgarria.\nIruditzen zait ekiteko interferentzia asko dagoela, eta pentsamoldea aldatu behar dela.\nEkitea erabaki ausarta dela uste dut eta ekintzaile guztiak zoriondu beharko liratekeela, jende ausarta delako, gauzak ezberdin egin nahi dituen jendea delako.\nNork bere buruarengan sinestea oso garrantzitsua da eta uste dut ekintzaileak baduela hortik puska bat. Txalotzeko jarrera dela iruditzen zait.\nEtorkizunean ekintzailetzak geroz eta indar handiagoa hartuko duela esango nuke. Lan eredu berria bihur daitekeela.\nHala ere, ekintzaileek indarrak batu beharko lituzketela iruditzen zait. Elkarlana, lankidetza indartu beharko litzatekeela uste dut eta sarea sendotu.\nEskerrik asko Maitane zure lanarekin Urola Garaia garatzen laguntzen duzulako.


Ikasle Sindikatua - LGTBI HARROTASUNA, KLASEKO HARROTASUNA\nLGTBI kolektiboari, ez bakarrik gay, lesbiana, bisexual, trans… izateagatik, baizik eta baita langile klase garen neurrian ere, inork ez digu inoiz eskubiderik oparitu. Lortutakoa mobilizazioaren bidez lortu dugu. Orain Trans Legea Kongresuan aurkeztu izan baldin bada trans pertsonek egin duten borroka nekaezinagatik izan da. Abortatzeko, dibortziatzeko edo homosexualen aldeko eskubideekin bezala, lortutako guztia kaleetan emandako borrokari esker lortu da.\n1969ko Gay Askapenerako Frontearen hitzetan: "Errefusatu egiten ditugu gizarteak rol-sexualak inposatzeko eta gure izaeraren definizioa emateko egiten dituen saiakerak, gizartearen mito sinplistak ukatzen ditugu. Benetan garena izan nahi dugu. Anaitasuna, lankidetza, maitasuna eta desinhibizio-sexualean oinarrituko den gizarte forma eta harreman berriak nahi ditugu. Babiloniak helburu bakar baten alde egitera bultzatu gaitu: iraultza ".\nGure eskubide guztien alde, transfobiaren aurka eta gure borroka desitxuratzeko multinazionalek eta sistemak berak egiten dituzten saiakeren aurka: klaseko Harrotasun antikapitalista!


pisu - Zaragoza (Santa Isabel) , Eraikitako azalera 80m2, 3 Gelak, 1 bainugelak, Igogailua.\netxea - Quinto , Eraikitako azalera 94m2, 16m2, 3 Gelak, 1 bainugelak.\nBaserri-lurra - Zaragoza (Movera) , Eraikitako azalera 38m2, 1420m2.\nMerkataritza-lokala - Zaragoza (Centro) , Eraikitako azalera 95m2, 1 bainugelak, Igogailua.\nduplex-a atico-a - Zaragoza (Las Fuentes) , Eraikitako azalera 89m2, 23m2, 2 Gelak, 2 bainugelak.\nDuplexa - Zaragoza (Las Fuentes) , Eraikitako azalera 98m2, 16m2, 1 Habitacion , 1 bainugelak, Kanpoko...


Ia 8 milioi euroko aurrekontu bateratua onartu du Udalak - Antzuola - Goiena.eus\nIa 8 milioi euroko aurrekontu bateratua onartu du Udalak\nAintzane Irizar 2007-04-04 13:51\nUdalaren eta Antzuola Udal Etxegintzaren aurrekontu bateratua da 7.968.859 eurokoa; 5.855.306 euro bideratuko dituzte inbertsioetara.\nAurreko egubakoitzean onartu zituen 2007ko udal aurrekontuak udalbatzarrak, EAJ-EAko zinegotzien babesarekin. Gainerako alderdietako ordezkariak ez ziren egon osoko bilkuran. Udalaren aurrekontua aurtengo da 2.668.806 eurokoa. Antzuola Udal Etxegintzaren aurrekontua gehitu behar diogu kopuru horri: 5.913.578 eurokoa, hain zuzen ere. Hortaz, aurrekontu bateratua da 7.968.859 eurokoa. Iazkoarekin alderatuta, aurrekontu handia du Udalak. Iaz, aurrekontu bateratua izan zen 4.585.283 eurokoa.\nInbertsio txikiak udalak\nUdalaren aurrekontuetan inbertsio txikia aurrez ikusten da. 25.030 euro bakarrik daude inbertsioetara bideratuta. Inbertsioetan, aipagarriena da 11.130 euro bideratuko dituztela Bizkalatzako pistarendako. Kirol batzordeak hartuko du inbertsioen beste zati handi bat, izan ere, 8.000 euroko inbertsioa aurrez ikusten dute futbol zelaian hainbat lan egiteko; besteak beste, aldagelak txukundu eta aterpea egiteko.\nAntzuola Udal Etxegintzaren bitartez bideratuko dituzte aurten ere inbertsio handienak. 5.913.578,64 euroko aurrekontua du eta ia dena (5.830.275,88 euro, hain zuzen ere) inbertsioetarako izango dira.\nInbertsio handiena egingo dute Eguzki auzoan eraikitzen diharduten eraikinean, garajeak ere kontuan hartuta. 3.410.620,52 euro, hain zuzen ere, bideratuko dituzte eraikin horretara. 20 etxebizitza tasatu eraikitzen dabiltza; beheko solairua kirol eta aisialdi jardueratara bideratuko du Udalak. Gimnasioa, aldagelak eta Gaztegunea egingo dituzte.\nBigarren inbertsiorik handiena egingo dute Kultura Etxe-Gizarte Etxean, Sagasti auzoan: 1.945.377,96 euro. Alde zaharreko azpiegiturak berritu eta hiritartzeko, bestalde, 320.681,45 euro erabiliko dituzte. Azkenik, Sagasti parkera 153.595,95 euro bideratuko dituzte.\n2007ko Udalaren aurrekontuak\nZor publikoa 118.972 euro\nGobernu organoak 48.919 euro\nAdministrazio orokorra 429.253 euro\nGizarte Segurantza eta Sustapena 318.001 euro\nHezkuntza 81.256 euro\nEtxebizitza eta Hirigintza 1.085.631 euro\nKomunitate Ongizatea 146.735 euro\nKultura 182.840 euro\nKirolak 61.751 euro\nLiburutegia 17.420 euro\nEuskara 92.889 euro\nGazteria 34.840 euro\nNekazaritza 50.295 euro\nGuztira 2.668.806,67 euro


HONDARRIBIA CITA A LOS MEJORES PINTXOSPINTXORIK ONENEK HITZORDUA DAUKATE HONDARRIBIAN – Campeonato de Pintxos\nEUSKADIKO, NAFARROAKO ETA IPARRALDEKO 76 SUKALDARIK BAINA GEHIAGOK PARTE HARTUKO DUTE IRAILAREN 15ETIK 17RA EUSKADI DASTATU TXAPELKETAREN ZAZPIGARREN EDIZIOAN\nEuskadiko, Nafarroako eta Iparraldeko pintxorik onenek hitzordua daukate Hondarribiko Itsas Etxeko Auditorioan, datorren astelehenetik aurrera, urriak 15, zazpigarren edizioko garailea nor den ezagutzeko.\nEuskadi Dastatu VII. Pintxo Txapelketa gaur goizean aurkeztu du Miguel Sotok, Hondarribiko Ostalaritza Elkarteko Presidenteak, ekimenaren antolatzaileak, Isabel Muela, Eusko Jaurlaritzako Turismo Zuzendaria, Roke Akizu, Gipuzkoako Foru Aldundiko Kanpo Harremanetako eta Turismoko Zuzendari Nagusia eta Aitor Kerejeta, Hondarribiko Alkartearen laguntzarekin.\n76 sukaldarik Itsas Etxeko Auditorioan formulatuko dituzte euren kandidaturak eta auditorioa publikoarentzat doan irekiko dute, urteko pintxo onenen elaborazioa ikus dezaten. Epaimahaiak, gastronomi munduko profesional adituak bilduko ditu.\nEuskadi Dastatu VII. Pintxo Txapelketa jarraitzeko Hondarribiko Itsas Etxeko Auditoriora sarrera doan izango da. Sukaldarien parte hartze egitaraua ondorengoa da:\n2012KO URRIAREN 15A, ASTELEHENA\n9:30 Irekiera ofiziala\n9:30 Parte-hartzaileentzako akreditazioak eta Araba, Nafarroa eta Iparraldeko sailkatze proben hasiera. ITSAS ETXEKO AUDITORIOKO eszenatoki nagusia\n13:15 Sailkatze proben emaitzak. ITSAS ETXEKO AUDITORIOKO eszenatoki nagusia\n16:00 Parte-hartzaileentzako akreditazioak eta Bizkaiko sailkatze proben hasiera. ITSAS ETXEKO AUDITORIOKO eszenatoki nagusia\n19:30 Sailkatze proben emaitzak. ITSAS ETXEKO AUDITORIOKO eszenatoki nagusia\n2012KO URRIAREN 16A, ASTEARTEA\n9:30 Parte-hartzaileentzako akreditazioak eta Araba, Gipuzkoako sailkatze proben hasiera. ITSAS ETXEKO AUDITORIOKO eszenatoki nagusia\n16:00 Finalaurrekoen hasiera. ITSAS ETXEKO AUDITORIOKO eszenatoki nagusia\n19:30 Finalaurrekoen emaitzak. ITSAS ETXEKO AUDITORIOKO eszenatoki nagusia\n2012KO URRIAREN 17A, ASTEAZKENA\n9:30 Finalaren hasiera. ITSAS ETXEKO AUDITORIOKO eszenatoki nagusia\n11:30 Sari banaketa. ITSAS ETXEKO AUDITORIOKO eszenatoki nagusia\n12:00 EUSKADI DASTATU VII. PINTXO TXAPELKETAREN ITXIERA EKITALDIA\nEuskadi Dastatu VII. Pintxo Txapelketak esku-dirutan emango dituen sari garrantzitsuak ditu, hauen artean, Eusko Jaurlaritza-La Bacaladera Sari Nagusia txapeldunarentzat, 3.000 euroko saria, txapela eta Ramon Rotetak egindako eskultura; Gipuzkoako Foru Aldundia Sari Nagusia bigarren sailkatuarentzat, 2.000 euroko saria eta diplomarekin; eta Hondarribiko Udaleko Sari Nagusia hirugarren sailkatuarentzat, 1.000 euroko saria eta diplomarekin.\nGainera, epaimahaiak lehia izango du, eta nahiz eta saririk ez eskuratu eta egoki ikusten badu, txapelketan aurkeztutako sorkuntzetako baten batek nabarmentzekoak diren baloreak biltzen baditu, aipamen berezia egingo zaio.\nGainera ondorengo sari bereziak emango dituzte:\nBakailaozko pintxo onenari La Bacaladera II. Saria\nKalitatea V. Saria – Eusko Label Hazi Korporazioa\nBerrikuntzari Fagor IV. Saria\nGaragardoarekin hoberen lantzen duen pintxoari Keler III. Saria\nPINTXO LIBURU ONENA\nGastronomia disfrutatzeko dela ezin da dudan jarri. Euskadiko eta Nafarroako jatetxe eta tabernak aitzakia erakargarri eta ezin hobeak dira, gure ekintza gustukoenetako bat praktikatzeko.\nHala, Hondarribiko Ostalaritza Elkarteak eta txapelketako antolatzaileek, urteko pintxoen ekimen onena liburu formatuan etxera eramateko aukera eskainiko dute. Eta zergatik ez, gure lagun eta familiartekoak aho zabalik uzteko, elaborazio hauek ikusteko, gozatzeko eta parktikan jartzeko aukera eskainiko du liburuak.\nLiburuak sukaldariak, pintxoak eta errezetak bilduko ditu eta 30 euro kostatuko du. Gastronomiaren egunorokotasunari lotuta, noticias@campeonatodepintxos.com helbidera idatzita erreserbatu daiteke liburua.


Egurrezko lan berriak ikusgaiBy Goierriko Hitza on 2012/12/21 in Paperekoa Datozen jai egunetan Zegamako Aizkorriko Atarian egur lanen erakusketa egongo da ikusgai. Erakusketa honetan Debako Zuriñe Gredillak sortutako hainbat egurrezko lan ikusi daitezke.\nOhikoagoak diren egur lanetatik ihesi, Zuriñek lanparak, heraldikak, muralak, eskultura txikiak, oroigarriak eta beste hainbat lan ezberdin …\nOrmaiztegin San Tomas eguna ospatuko duteBy Goierriko Hitza on 2012/12/21 in Paperekoa Gabonetako egun hauetarako ekintza ugari antolatu ditu Ormaiztegiko Udalak. Beste herri askotan bezala, Ormaiztegin ere ospatuko dute San Tomas eguna, arratsalde osoko egitarauarekin.\nIpuin kontaketak gustuko dituztenentzat, arratsaldeko 16:30ean Gabonetako euskal ipuinen kontaketa egongo da Ixabel Milleten eskutik, liburutegian.\nMurumendira irteeraBy Goierriko Hitza on 2012/12/21 in Paperekoa Joan den asteburuan Laiotz Herri Eskolako ikasleek eta gurasoak Murumendi mendira joan ziren.…\nZegamarrak AmeztinBy Goierriko Hitza on 2012/12/21 in Paperekoa Ameztira joan ziren zegamarrak joan den igandean Amezti Mendi Elkartekoak Aitxuriko Herri Eskolako ikasleekin, eta Urretane baserrian hamaiketakoa egiteko aprobetxatu zuten. Mendi federatu txartelak berritzeko aukera, afaria eta argazki emanaldia ere egin zuten pasa den astean Amezti Mendi Elkartekoek.…\nOstadarreko dantzarien gabon-ikuskizuna biharBy Goierriko Hitza on 2012/12/21 in Paperekoa Urtero bezala, aurtengo Gabonetarako ere dantza ikuskizuna prestatu dute Ostadar dantza taldekoek. Bihar arratsaldeko 19:30ean hasiko dute ikuskizuna Usurbe antzokian eta Euskal Herriko herri ezberdinetan dantzatzen diren euskal dantza zaharrak eta berriak eskainiko dituzte, ohiko Hator hator dantzarekin amaituz. Goizeresi …\nZozketa berezia egingo dute merkatariek biharBy Goierriko Hitza on 2012/12/21 in Paperekoa Maduragain merkatari elkarteak sari nagusi bat eta hiru sari txikiagoaren zozketa antolatu ditu, Segurako Udalak eta Goiekik lagunduta. Elkartea osatzen duten partaideen artean banatu dituzte zozketarako txartelak eta bihar egingo dute zozketa, Txanbolinpen eguerdiko 13:30ean.…\nMajoriko zuzendari berria izendatzeko prozesua jarriko du martxan udalakBy Goierriko Hitza on 2012/12/21 in Paperekoa Ordiziako Majori kiroldegiko zuzendari-kudeatzaile lanpostuaren kontrataziorako prozesua martxan jarriko du udalak. Herenegun iluntzean egin zen Majoriko administrazio kontseiluan erabaki zen prozesu hori abian jartzea, eta hala jakinarazi zuten atzo Igor Eguren alkateak, Juan Mari Gereñu kirol zinegotziak eta Eñaut Gereñu …\nOrdiziako azokako informazioa mugikorrean eskuratu ahalko daBy Goierriko Hitza on 2012/12/21 in Paperekoa Datorren asteazkenean egingo dute Ordizian azokaren 500. urteurreneko azken ekiladia, urteroko Eguberritako azoka. Urteurrena eta gaurkotasuna lotuz emango diote amaiera urteurreneko ekitaldiei, eta aurrerantzean baserritarrei eta haien produktuei buruzko informazioa mugikorrean eskuratu ahalko da, horretarako zehatz prestatutako aplikazio bati esker. …\nKontzertu eta emanaldi ugari datozen egunetanBy Goierriko Hitza on 2012/12/21 in Paperekoa Eguberriak gainean direla eta, kontzertu ugari izango dira Ordizian. Bihar musika eskolako ikasleek kalejira egingo dute (19:15). Igandean, Santa Ana abesbatzak Eguberrietako kontzertua egingo du elizan Ordiziako Txistulariekin (19:00). Eguberri egunean, berriz, Beti Argik Eguberrietako kontzertua du plazan (13:00).…\nTxindokiko lasterkariak nagusi Arrateko kroseanBy Goierriko Hitza on 2012/12/21 in Paperekoa Txindoki taldeko atletak nagusi izan ziren joan den asteburuan Eibarko Arraten jokatu zen krosean. Hamabi mailetatik denetan irabazi zuten Ordiziako klubeko korrikalariek, eta guztira 25 lasterkari igo ziren podiumera. Taldeka zazpi podium lortu zituzten. Senior mutiletan, esaterako, Eneko Agirrezabal segurarra …\nmuxu haundi bat etxeko danon partez!http://goierri.hitza.info/files/2013/11/Juanita-azaroak-15-300x280.jpgJuanita Agirre (Urtsuaran) irakurri gehiago » Guztiak irakurriEskelak Juli Telleria Berasategi\tMarino Izagirre Ormazabal\tGuztiak irakurriBereziak\tBerriketan.info Viewing item 1 to 5 (of 5 items) Juan Luis Zabala posted an update 9 hours, 38 minutes ago\nEnekoitz Esnaola posted an update 13 hours, 42 minutes ago\nIgor Susaeta posted an update 14 hours, 6 minutes ago\nIgor Susaeta posted an update in the group Durangoko Azoka 2013 18 hours, 35 minutes ago\nAmaia Portugal posted an update 19 hours, 4 minutes ago


MUTRIKULAN 2019 diru-laguntza — Mutrikuko Udala\nMUTRIKULAN 2019 diru-laguntza\nMUTRIKULAN 2019 diru-laguntza Abenduak 11ko Gipuzkoako Boletin Ofizialean argitaratu da ekintzaileei zuzendutako Mutrikulan diru-laguntzaren aurtengo deialdia. Mutrikuko Udaleko garapen sailak, 2013tik hasita urtero atera izan du diru-laguntza lerro hau. Urtetik urtera aldaketak izan diren arren, laguntza hauen helburua, Mutrikun enplegu sorrera eta enpresa-ekimenen garapena bultzatzen da. https://www.mutriku.eus/eu/albisteak/mutrikulan-2019-diru-laguntza https://www.mutriku.eus/@@site-logo/logo.png\nAbenduak 11ko Gipuzkoako Boletin Ofizialean argitaratu da ekintzaileei zuzendutako Mutrikulan diru-laguntzaren aurtengo deialdia. Mutrikuko Udaleko garapen sailak, 2013tik hasita urtero atera izan du diru-laguntza lerro hau. Urtetik urtera aldaketak izan diren arren, laguntza hauen helburua, Mutrikun enplegu sorrera eta enpresa-ekimenen garapena bultzatzen da.\nMutrikulan dirulaguntza ireki zenetik 5 urte pasa diren honetan, datuak bildu eta balorazio txiki bat prestatu da. Atera diren datuak oso baikorrak izan dira:\nSortu diren enpresa berriak:\nUrte hauetan diruz lagundu diren enpresak, guztira 28 izan dira eta horietatik 22 dira gaur egun lanean jarraitzen dutenak.\nSektoreei begiratuta, ia % 90a 3. sektorekoa izan da. Gainontzekoa 2. Sektoreari lotua.\n5 urte hauetan guztira 35 lanpostu berri sortu dira. Horietatik %70a 3.sektorean eta gainontzekoak 2. sektorean.\nGuztira azken 5 urteetan Mutrikulanen udalak egin duen diru ekarpena 67.420€takoa izan da.\n2019ko deialdian enpresa berrien sustapena gehiago indartzea erabaki da, izan ere, aurtengoan lehen aldiz, enpresa irekitzeko eginiko inbertsioak ere diruz lagunduko dira.\nOinarri hauen xedea da Mutrikun enpresa berriak ezartzeko enpresa-ekimenei diruz laguntzea. Zenbait udal zergaren kontzeptuan obariak aplikatuko dira eta baita inbertsioak diruz lagundu ere. Enpresa jartzeko garaian alokairu bat badu ekintzaileak, alokairuaren portzentai bat ere diruz konpentsatuko zaio. Dirulaguntzetara aurkezten diren ekimenak gutxienez 18 hilabeteko iraupena izan beharko dute.\nBoletinean 2019ko abenduaren 11an argitaratu dira dirulaguntzaren oinarriak eta ekintzaileek gaurtik hasita 15 egun izango dituzte euren eskariak aurkezteko. Eskaria egin ahal izateko informazioa hemen.\nGuztira Mutrikuko Udalak 20.000€ko partida bat du dirulaguntza hauei aurre egiteko.\nPartida honetatik 2018an laguntza jaso zutenei bigarren zatia ordainduko zaie eta 2019an eskaera aurkezten duten enpresentzako berriz, era ezberdinetara kalkulatuko da laguntza kopurua.\nEnpresa proiektuen sustapenean, udal zergen gaineko obari ezberdinez gain, inbertsioa lagunduko da diruz, kriterio hauen arabera:\nLanpostu berrien sustapenari dagokionean berriz, sortzen den lanpostu bakoitzeko 1.000€ko laguntza emango da oinarri moduan. Kopuru hau handiagoa izan daiteke baldintza konkretu batzuen arabera.\nDeialdiaren inguruko xehetasun guztiak oinarrietan ikus daitezke. Itsatsitako dokumentuan edo www.mutriku.eus web gunean.\nUDALAREN BESTE LAGUNTZA BATZUK\nAzken urte hauetan Mutrikuko Garapen sailetik hainbat laguntza, formakuntza eta hitzaldi bideratu dira ekintzailetza suspertu eta herriko lan aukerak zabaltzeko.\nHorren harira, laster, hirigune historikoan , inguruko komertziala bezala identifikatuta dagoen guneetan lokal berriak martxan jartzeko laguntza ere argitaratuko da. Honen inguruko informazio zabalagoa argitaratzearekin batera bideratuko zaizue.\nBestalde, herriko garapenari loturiko elkarteak sendotzeko asmoz ere , Mutrikuko Udalak dirulaguntza lerro konkretu bat du.\nGuztia hau kontutan izanik, Udalaren garapen sailetik, Mutrikuko ekonomia suspertu eta herrian lanpostuak eta enpresa berriak eta bideragarriak sortzeko lan egiten jarraituko dugu.


Ezin gara gelditu –\nDiskurtso “ofizialak” behin eta berriro agertu arren modu interesatu bezain totalitarioan, Zuzenbideko Estatuaren defentsaren baitan “dena balekoa dela”, Kataluniako –“Procés”aren zentzugabekerian gertatu bezala- sistema demokratikoaren sinesgarritasuna kolokan jartzen duen tesi baten aurrean murgiltzen ditu legelariak.\nMariano Rajoy jaunaren gobernuaren garaitik, eta haren sustatzaile izandako Jose Maria Aznar jaunaren ibilbide errepresiboa jarraitu besterik ez dute egiten, eta bereziki euskal presoei dagozkien eskubideak urratzen ditu. “Beraien” demokrazia kudeatzen dute. Beraz lasai esan daiteke, Moncloatik demokraziari ematen zaizkion ostikada guztiak –eta asko dira- espainiar Konstituzioa dute logela.\nFrankismo sasoian, salbuespen arraro bezain ohoretsuren bat edo beste kenduta, ezin daiteke esan epaileek boterearen sistema diktatorialari uko egin zutenik. Apolitikoa eta aseptikoaren antzeko jarrerari heldu zioten, “positibismo legalista” batean oinarritutakoa, gizartean bizi zen errealitateari bizkarra emanez.\nTrantsizio sasoian, errealitate batetik beste batera igarotzeko aldaketa kualitatiboa prestatzen da. Gero, errealitate berriaren hastapenetan, egokitzapen-aldi bat egon ohi da, instituzio propioak eraikitzeko sasoia. Azken horiek ez baitute, egun batetik bestera aurreko instituzio zaharrak ordezteko gaitasunik.


Noriaren desmuntaketa eten egin dute langileen segurtasun neurriak ez betetzeagatik : Irutxuloko Hitza\nNoriaren desmuntaketa eten egin dute langileen segurtasun neurriak ez betetzeagatik\nAlderdi Ederreko noriaren desmuntaketa gaurko zegoen aurreikusia, baina langileentzako segurtasun neurrien falta dela eta, atrakzioaren deseraikitze lanak bertan behera geratu dira eguerdian. Osalaneko ordezkariak noriako arduradunekin bildu dira, eta desmuntaketan hainbat irregulartasun ematen ari zirela ikusita, lanak eteteko erabakia hartu dute.\nDirudienez, noriaren ondotik pasa den herritar batek Ertzaintzara deitu du goizean, 50 metroko altuera duen eraikuntzan langileak arnesik gabe lanean ari zirela adieraziz. Polizia Alderdi Ederrera joan da eta jasotako informazioa berretsita, Osalanekin jarri dira harremanetan. Ondoren, Laneko Segurtasun eta Osasunerako Erakundeko ordezkariek jakin dute obrako arduradunek ezin zituztela hor lanean ari ziren langileen kontratuak erakutsi, ustez, Frantziatik bidali behar zizkietelako. Hortaz, irregulartasun horiek konpondu bitartean, Espainiako Sustapen Ministerioaren kudeaketapean dagoen noriaren desmuntaketa ez da gauzatuko.


Udal zerbitzu ugari zabalduko dituzte Getarian astelehenetik aurrera - Urola Kostako Hitza : Urola Kostako Hitza\nUdal zerbitzu ugari zabalduko dituzte Getarian astelehenetik aurrera\nHilaren 11tik aurrera zabalik izango diren zerbitzuen berri eman du Getariako Udalak. Udal zerbitzuez gain, ateak irekiko dituzte fisioterapia zentroek, arropa dendek eta ileapaindegiek.\nKonfinamendutik ateratzeko lehen fasean sartuko da astelehenetik aurrera Hego Euskal Herria. Fase horretako xehetasunak ez dituzte eman oraindik agintariek, baina zenbait zerbitzu zabaldu ahal izango dira. Getarian, esaterako, hainbat udal zerbitzu jarriko dituzte martxan hilaren 11tik aurrera.\nOhiko tramitetarako zabalik izango da udala. Banaka artatuko dituzte herritarrak; horretarako, atea jo eta sarrera emango zaie. Gizarte zerbitzuen bulegoak, udal liburutegiak eta beilatokiak ere ateak zabalduko dituzte astelehenetik aurrera. Udalak iragarri duenez, polikiroldegiko zerbitzu batzuk hilaren 18an izango dira abian.\nBeste komertzio txiki batzuk ere zabalduko dituzte datorren astean, horien artean, arropa dendak, bitxi dendak, drogeriak, ileapaindegiak, fisioterapia zentroak edota hortz klinika.\nItxita jarraitu beharko dute, momentuz, elizak –udalarekin elkarlanean segurtasun baldintzak prestatu ondoren zabalduko dute–, Gaztelekuak edota Musika Eskolak.\nZabaldu bai, baina neurriekin\nNahiz eta konfinamendua arindu, osasun erakundeek finkatutako segurtasun neurriak bete behar direla gogorarazi nahi izan du udalak. Denda eta zerbitzu bakoitzean erabiltzaileak jarraitu beharreko segurtasun neurriak ezarriko dituzte, eta jarraitu beharreko barne segurtasun protokoloa bistan izango dute erabiltzaileek. Estalbezimendu bakoitzak aforo mugatua izango du, eta kanpoan itxaroteko ilarak markatuko dituzte.\nUdalak ordutegi guztien berri emango du, eta saltokietan ere ikusgai izango dira.


KENT KONDERRIA INGELES IKASTAROA (eusk)StepTravel2021-04-13T11:16:50+02:00\nIngeles ikastaroa Kent Konderrian, Erresuma Batuan. Ostatu hartzea familia anfitrioien etxeetan, mantenu osoko erregimenean eta logela partekatuan.\nKlaseak 5 ikasleko taldetan izango dira irakaslearen etxean. Ekintzak arratsaldetan begirale natibo batekin izango dira, hala nola, orientazioa, Ramsgate, Westwood Cross, piknikak, zinema etab. Egun osoko irteerak ere egongo dira.\nPrograma hau Ingalaterrako hego-ekialdean dagoen Kent konderrian burutzen da. Herrialdeko konderri politena bezala ezagutzen da. Bere kostalde ederra dela eta, ingelesentzako uda pasatzeko leku aproposa da, baita kanpotarrentzat ere. Interes historiko eta turistiko ugari ditu, hala nola, Canterbury, Margate, Chatham, Ashford, Dover, Folkestone, edo Rochester. Programa hau konderriko hegoaldean burutzen da, Birchington, Broadstairs, Margate, Deal eta Walmer herrietatik hurbil.\nPrograma honek 3 asteko egonaldia intentsitate handiko ikaskuntza batekin konbinatzen du. 5 ikasleko taldeak sortzen dira eta bai irakaslearen edo familia anfitrioi baten etxera joaten dira klasera. Klaseak 4 goizetan ematen dira astero (3 ordu egunean). Aurreikusitako ordutegia 9:00tik 17:00ra izango da. Oinarrizko mailatik maila erdi-altura.\nFamilia anfitrioien etxeetan, mantenu osoko erregimenean (packed lunch) eta banakako logela edo partekatua, erabilgarritasunaren arabera. Familia anfitrioiak irakaslearen etxetik ahalik eta gertuen bizi daitezen saiatzen bagara ere, ez da beti posible izaten; horregatik, irakaslearen etxera oinez heldu ezin diren ikasleei garraio bono bat emango zaie.\nArratsaldeetan begirale natiboarekin: Ramsgate, Westwood Cross, Broadstairs, Turner Contemporary Margeten eta Whistable, zinema, Quex Park, boleibola hondartzan, crazy golf etab.\nIrteerak, normalean, astegunetan eta larunbatetan egiten dira. Londresera bi irteera (“Walking tours”), bata Canterburyra bat eta bere katedral ospetsura, beste irteera bat Dreamland jolas parkera eta azken bat Reculver-era.


Abuztuko lehen hamabostaldian irekiko dute Astiñeneko zubi berriko zirkulazioa - Irutxuloko Hitza : Irutxuloko Hitza\nAstiñeneko zubi berriaren lanak aurrera doaz. (Argazkia: Xalba Ramirez)\nEgia eta Loiola lotuko dituen Astiñeneko zubi berriko lanak udalak aurreikusitako azken epean bukatuko dituzte: irailaren 16ean. Dena dela, hedabide batek aurreratu duenez, abuztuko lehen hamabostaldian irekiko dute zubiko zirkulazioa. Udalak informazio hori baieztatu du.\nZubiaren egitura osotasunean kokatuta, bestelako lanak egiten ari dira. Bi aldeetako espaloietan baldosak jartzen ari dira, eta zubi gaineko lurzorua ere egokitzen ari dira. Dena dela, oraindik obra bukatzeko gauza asko falta dira. Esaterako, zubiaren albo banatan joango den pasarela osorik jartzea falta da. Lan horiekin hasi dira, baina ez dute asko aurreratu.\nEsan bezala, udalak irailaren 16ra atzeratu zuen zubi berriaren irekiera. Energiaren krisiak eragindako lehengaien garestitzeak, zubiaren egitura jartzeko arazoek eta garabiaren erabilgarritasun faltak eragin zuten azken atzerapena.


Galtzakomik Archives - Galtzaundi Euskara Taldea\nEuskarazko komikigintza sustatzea helburu duen egitasmoa da. Galtzaundi euskara elkarteak antolatzen du Ibarrako Udalaren laguntzarekin. Ondoko helbide elektronikoan dituzue urtez urte saritutako komikiak: http://galtzakomik.blogspot.com\nAbenduaren 17an egin zen Ibarra-Galtzakomik euskara hutsezko komiki lehiaketaren sari banaketa ekitaldia, Ibarrako San Bartolome plazako aterpean. Ikusi hemen sarituen izenak eta lanak. Lehiaketara aurkeztutako komiki guztiak ikusgai egongo dira, abenduaren 17tik 30era, Ibarrako Kultur Etxeko areto nagusian.\nGaltzaundi Euskara Taldeak, Ibarrako Udalarekin elkarlanean antolatzen duen Ibarra-Galtzakomik komiki lehiaketak baditu irabazleak. Aurtengoa lehiaketaren 14. edizioa izan da eta lanak bidaltzeko epea azaroaren 30a arte irekita egon ondoren, lan gehien jaso dituen edizioa izan da aurtengoa: guztira 325 komiki…\nGaltzakomikek iaz jasotako lan kopuruen langa gainditu du\nGaltzakomik, Galtzaundi eta Ibarrako Udalak elkarlanean antolatzen duten euskara hutsezko komiki lehiaketa da. 14. edizioa da hau, eta urtero, Euskal Herri osoko lanak jaso ohi dira bertan. Parte hartzaileek, azaroaren 30era bitarte izan dute beraien lanak bidaltzeko eta orain saridunak…\nAlbisteak, Galtzakomik, Hezkuntza\nJoseba Larretxe, Josevisky izenez ezaguna, komikigile eta ilustratzailea da eta hainbat lan kaleratu ditu 2005ean Basauriko Ganorabako komiki lehiaketan lehenengo saria irabazi zuenetik. Liburuetako ilustrazioak, diskoen azalak, bideoklipak, komiki zintak, aldizkarietako azalak eta askoz ere gehiago. Hau guztiaz gain, ikastaroak…\nGaltzaundi Euskara Taldeak, Ibarrako Udalarekin elkarlanean antolatu du Ibarra-Galtzakomik komiki lehiaketa aurtengo udazkenean. 14. aldiz antolatu da euskarazko komikigintza sustatu asmo duen lehiaketa eta azken edizioko arrakasta ikusita, arreko urteko nobedadeek jarraikortasuna izango dute aurtengoan ere: aurkeztu beharreko lanen gaia…\nOstiralean banatu dira 2020. urteko Ibarra-Galtzakomik komiki lehiaketaren sariak Ibarrako plazako arkupean. Sarituen eta lanen izenak hemen topatu ditzakezue. Abenduaren 30era arte lehiaketara aurkeztutako lan guztiak ikusgai daude Ibarrako Kultur Etxeko areto nagusian.\nGaltzaundi Euskara Taldeak, Ibarrako Udalarekin elkarlanean antolatzen duen Ibarra-Galtzakomik komiki lehiaketak baditu irabazleak. Aurtengoa lehiaketaren 13. edizioa izan da eta lanak bidaltzeko epea azaroaren 30a arte irekita egon ondoren, lan gehien jaso dituen edizioa izan da aurtengoa: guztira 251 komiki…\nGaltzaundi Euskara Taldeak, Ibarrako Udalarekin elkarlanean antolatu du Ibarra-Galtzakomik komiki lehiaketa. 13. edizioa izango da aurtengoa eta azken urteetakoekin alderatuz bi berrikuntza nagusi izango ditu lehiaketak: aurkeztu beharreko lanen gaia librea izango da eta kategoria bat gehiago gehitu da sariak…\nBanatu dira 2019ko Ibarra-Galtzakomik sariak\nAbenduaren 13an banatu dira Ibarra-Galtzakomik komiki lehiaketaren hamabigarren edizioko sariak Ibarrako Kultur Etxean. 80 pertsonatik gora elkartu dira areto nagusiko ekitaldian eta sarien irabazleak banan bana pasa dira oholtzatik. May Gorostiaga antzezleak eta Dorleta Kortazar ipuin kontalariak girotu dute ekitaldia. Aurtengo…\nGaltzaundi Euskara Taldeak, Ibarrako Udalarekin elkarlanean antolatzen duen Ibarra Galtzakomik komiki lehiaketak baditu irabazleak. Aurtengo edizioa, 2019a Hizkuntza Indigenen Nazioarteko urtea dela kontuan hartuz, desagertzeko arriskuan dauden munduko jatorrizko hizkuntzen aldarrikapena egiteko baliatu da. Lanak bidaltzeko epea azaroaren 25a arte…


FIBEGA Azokaren bigarren edizioaren afixa\nBuenos Aires, Argentina. Jaurlaritzako Turismo eta Merkataritza sailburuorde Isabel Muelarekin eta Peli Manterola Elikagaien Kalitate eta Industriako zuzendariarekin batera Mugaritz jatetxeko Andoni Luis Aduriz chefak, Donostiako ‘A Fuego Negro’ko Edorta Loma chefak, ABRA-Arabako Errioxako Upeltegien Elkarteko gerentea Ines Baigorrik eta Basque Culinary Center-eko zuzendaria Joxemari Aizegak ere osatzen dute FIBEGA Azokan parte hartuko duen euskal ordezkaritza.\nAzoka irailaren 15etik 17ra luzatuko da eta egunero eguerdiko 12etatik gaueko 10etara bisitatu ahal izango da Buenos Aires hiriburuko Palermo auzoko Nekazaritza Elkartean (sarrerak salgai hemen). Lehenengo edizioak lortu zuen arrakasta ikusita, antolatzaileek 60.000 bat bisitari espero dituzte aurten ekimenak hartuko dituen hiru egunetan. “Euskadi sukaldaritza arloko nazioarteko erreferentea da eta Azokan egoteko gonbite honek baieztatzen du munduan daukagun lekua”, azpimarratzen dute Eusko Jaurlaritzaren Argentina-Mercosurrerako Ordezkaritzatik.\nFIBEGAko Euskal standeko programa\n(Programa behin behinekoa da, aldaketaren bat egon daitezke)\n-12etan, Azokaren inaugurazioa. Inaugurazio batzordeak zerrenda moztuko du eta standak bisitatuko ditu. Batzordeko kide dira Isabel Muela, Peli Manterola, Sara Pagola, Andoni Luis Aduriz eta Joxemari Aizega. Euskal standetik pasatzean Aurresku bat dantzatuko zaio batzordeari.\n-15etan, Pintxo ‘show cooking’ (sukaldaritza erakusketa) Edorta Lomaren ardurapean. Lekua: Euskadi standa\n-17.50etan, “Euskadi-Basque Country, sukaldaritzaren arrakasta” hitzaldia Isabel Muela eta Peli Manterola hizlari. Lekua: FIBEGAko Auditoriuma.\n-19etan, Pintxo ‘show cooking’ (sukaldaritza erakusketa) Edorta Lomaren ardurapean. Lekua: Euskadi standa\n-16etan, Ardo Dastaketa Ardo Tailerraren baitan, Ines Baigorrik zuzenduta. Lekua: Ardo Tunelean.\n-17:30etan, Joxemari Aizegaren aurkezpena: “Basque Culinary Center: trebakuntza, ikerkuntza eta berrikuntza gastronomian”. Lekua: FIBEGAko Auditoriuma\n-18.30etan, Goi mailako euskal sukaldaritza: pintxoak, Edorta Loma sukaldariaren ardurapean. Lekua: FIBEGAko Auditoriuma\n-19etan, Euskal Herriko ardoen dastaketa: Arabako Errioxa, txakolina eta sagardoa. Ines Baigorri koordinatzaile. Lekua: Euskadi standa\n-13etan, Pintxo ‘show cooking’ (sukaldaritza erakusketa) Edorta Lomaren ardurapean. Lekua: Euskadi standa\n-14.30etan, Sukaldarien Topaketa Iberoamerikarra, Andoni Luis Aduriz chefa partaide. Lekua: FIBEGAko Auditoriuma\n-15.30etan, Euskal Herriko ardoen dastaketa: Arabako Errioxa, txakolina eta sagardoa. Ines Baigorri koordinatzaile. Lekua: Euskadi standa


Hitz mingarriak ez dira handitzeko lagungarri – Guraso.eus\nHitz mingarriak ez dira handitzeko lagungarri\n2017-10-16\tGoiena\tIruzkinik ez\nNeska-mutiko batzuk gurasoengandik entzun behar izaten dituztenek zer pentsatu ematen dute, eta gaiarekin sentsibilizatuta kontzientziazio kanpaina berezia egingo dute laster Frantzian. Gaiarekin lotuta publiko zabalari zuzenduta lehenengo sentsibilizazio kanpaina izango da.\nBeti izan zara zure anaia baino motelagoa! / Ez zara oso azkarra! / Ikusi ditut zu baino trebeagoak! / Alperrik da zuri ezer esatea! / Jakin izan banu ez nuen umerik egingo! / Beti zara azkena!… Irailean aurkeztu zuen Gilles Lazimi sendagileak ahozko gogorkerien ondorioez ohartarazteko ikus-entzunezko laburra. Min egiten duten hitzak edo Les mots qui blessent du izenburua. Bertan, hainbat pertsona nagusi agertzen dira esaldi bortitzak esaten edo gogoratzen. Haurtzaroan beraiei esandakoak dira gehienak.\nIkus-entzunezkoa ikusgai dago Interneten —frantsesez— eta laster hasiko dira bestelako euskarrietan ematen, telebistan kasu. Helburua da gurasoei ikusaraztea zenbateko sufrimendua eragin daitekeen antzerako hitz bortitzak erabilita. “Ez dugu gai horren inguruan askotan hitz egiten, baina garrasi zein burla egiteak eragina izan dezake haur baten garapenean. Gurasoak horren inguruan sentsibilizatu nahi ditugu. Erabiltzen dituzten hitzen nolakotasunarekin ohartu behar dira. Hausnarketa bultzatu gura dugu. Asmoa ez da erruduntasuna sentimendua sortzea. Gaur egun gurasoen %90 asmo onekoak dira, baina guztiek dute zer hobetu. Jakin behar dute hitzez ere min egin dezakegula eta hitz mingarriak ez dira batere lagungarriak handitzeko”, azaldu du Lazimik.\nSendagileak dio denok ditugula gogoan txikitan entzundako hitz mingarriak. Guri zuzendutako hitz mingarriak. Argi dauka handitzeko neska-mutikoek laguntza, maitasuna eta asmo oneko esku-hartzeak behar dituztela, batez ere gertuen dituzten horiengandik. “Hitz mingarriek estresa edo beldurra moduko ondorio fisikoak eragiten dituzte. Esaldi batek —batez ere behin eta berriz errepikatzen badugu— larritasuna eragiten du, eta poliki-poliki haurrak egia bailitzan onartuko du. Horrek auto-estimuan eragingo dio”. Lazimik gehiago dio: “Haur bati makurkeriak esateak kaltetu egingo du bere auto-estimua eta baita ere gurekin duen harremana. Haurra hitzez mintzerakoan bestelako bortizkeriak eragiten ditugu”.\nFrantziarrak ziurtatzen du haurrak heztea ez dela erraza. “Ez digu inork erakutsi, baina helduak gu gara. Lehenengo umearen lekuan jarri behar dugu beti. Zergatik esaten dizkiogu ume bati nagusi bati esango ez genizkionak? Denbora hartu behar dugu gauzak beste modu batera esateko. Matematikako ariketak egin ezinik dabilen ume bati Zu baboa zara! esateak ez dio batere lagunduko. Kontrakoa”.\nAlbistearen eta irudiaren iturria —frantsesez– hemen.\nIruzkinik ez "Hitz mingarriak ez dira handitzeko lagungarri"


Klaseak ez dezan ikasgela baldintzatu | Gizartea | Berria\nHezkuntza itunerako bidea (II). Segregazioa.\nKlaseak ez dezan ikasgela baldintzatu\nIkastetxeen arteko desorekak arintzeko neurri sorta bat planteatu dute Eusko Legebiltzarrean, hezkuntza ituna adosteko prozesuan. Proposatu dute eskola adjudikatzeko baremazio sistema moldatzea eta maila sozioekonomiko ezberdinetako ikasleak «modu orekatuan» banatzea, besteak beste.\nHaur bat patioan bakarrik, artxiboko irudi batean. JESUS DIGES / EFE Tamaina handiagoan ikusi\n2021eko abenduak 29\nDesoreka. Hori da, funtsean, eskola segregazioa. Maila sozioekonomikoaren araberako banaketa, hezkuntza publikoaren funtzio berdintzailea bazter utzita. Hala, sare publikoko ikastetxe jakin batzuetan pilatzen dira maila ekonomiko apala duten ikasle gehienak, eta horrek eragina du neska-mutilen errendimendu akademikoan, komunitate batzuen estigmatizazioan, zentroen masifikazioan, irakasleen lan baldintzetan eta beste hainbat esparrutan. Mezu argia eman dute hezitzaileek eta adituek: behar bereziak dituzte eskola horietan, eta administrazioak kontuan hartu beharko luke egoera hori. Neurriak hartu, ikasle guztiek aukera berberak izan ditzaten.\nAuzia ez da berria. 2018an, Zubiak Eraikiz plataformak herri ekinbide legegile bat aurkeztu zuen Eusko Legebiltzarrean, segregazioaren aurkako neurriak eskatzeko: 17.000 sinaduraren babesarekin egin zuen proposamena. Parlamentuak, ordea, atzera bota zuen eskaria, EAJren, PSE-EEren eta PPren botoekin. Argudiatu zuten Araba, Bizkai eta Gipuzkoako hezkuntza legean jasoko zutela gaia, aurrerago. Hiru urte igaro dira ordutik, eta arazoak urrun dauka konponbidea.\nHezkuntza lege berri baterako oinarriak ezarriko dituen lantalde parlamentarioan parte hartu zuten adituen ustez ere, segregazioa da sektoreak duen erronka nagusietako bat. ISEI Irakats-Sistema Ebaluatu eta Ikertzeko Erakundeko zuzendari Eduardo Ubieta izan zen azaroko agerraldi sortan parte hartu zutenetako bat. Haren irudiko, bi aldagaik baldintzatuko dute hezkuntza sistemaren etorkizuna: jaiotza tasaren jaitsierak eta migrazio saldoak. Ubietak zehaztu zuen segregazioa ez dela sare publikoaren eta itunpekoaren artean soilik gertatzen, eta eskatu zuen begirada jartzeko baita matrikulak non egiten diren ere.\nJuan Ignacio Perez Iglesiasek, EHU Euskal Herriko Unibertsitateko katedradun eta errektore ohiak, aipagai izan zuen hezkuntzaren funtzio berdintzailea. Haren esanetan, «mito bat» da ikasleek erabateko aukera berdintasuna dutela, baina hezkuntzak badu «herritarren arteko desberdintasunak desagerrarazteko funtzioa», eta bereziki familia pobreenetako ikasleentzat da garrantzitsua kalitatezko hezkuntza jasotzea.\nZortzi proposamen zehatz\nDesoreka arintzeko neurri zehatzak ere ezagutu ahal izan dituzte Eusko Legebiltzarreko taldeek, batzorde txostengilean. Alvaro Ferrer eta Lucas Gortazar adituek, esate baterako, zortzi proposamen jarri zituzten mahai gainean, Diversidad y libertad. Reducir la segregación escolar respetando la capacidad de elección de centro [Pluraltasuna eta askatasuna. Eskola segregazioa murriztu, ikastetxea aukeratzeko gaitasuna errespetatuz] izeneko txostenean.\nBesteak beste, galdegin dute eskola adjudikatzeko puntu sisteman «diskriminazio positiboa egitea maila sozioekonomiko baxua duten familiei»; bi zerrenda osatzea, modu orekatuan banatzeko abantailak dituzten ikasleak eta ez dituztenak; pizgarriak ematea, «irakaslerik onenak behar gehien duten eskoletan egon daitezen»; ikastetxeak egoki finantzatzea eta hezkuntzaren benetako doakotasuna bermatzea.\nIkastolak eta sindikatuak\nIkastolen Elkarteak ere heldu dio ikasleen banaketa desorekatuaren auziari. 2018an, Atzerritar jatorria duten ikasleen eskolatzeaz txostena argitaratu zuten. Agiri hartan, hezkuntzako eragile guztien «konpromisoa» eskatu zuen elkarteak: «Ikastolok, geure erantzukizunak betetzeko prest egoteaz gainera, gurekin nahi ditugu [atzerritar jatorria duten ikasleak]. Segregazioa arazoa delako guretzat ere, eta geuk ere bukatu nahi dugu bazterketa hori».\nAurtengo batzorde parlamentarioan ere parte hartu dute ikastolek, eta koska bat harago eraman dute beren proposamena. «Publiko-pribatu eztabaida» alboratzeko galdegin dute, haien ustez sistema publikoaren parte direlako «izaera sozial nabarmena» duten ikastetxeak, irabazi-asmorik gabekoak eta hezkuntzaren arloan ongizate estatuaren oinarrizko helburuekin bat egiten dutenak. Segregazioari dagokionez, proposatu dute ikastetxe guztiak behartzea ikasle zaurgarriak era progresiboan jasotzera, beren eremuaren arabera dagozkien kopuruan, oreka bat ezarri arte.\nSegregazioa erauzteko asmoa agertu dute hezkuntza sektoreko sindikatuek ere: ekitatea bermatu eta desorekak gaindituko dituen hezkuntza sistema aldarrikatu zuen LABek, azaroko batzorde parlamentarioan eginiko agerraldian. Sindikatuak salatu zuen gaur egungo sistemak «kanpotik datozen edo egoera ekonomiko zaurgarriagoan dauden ikasleen segregazioa» eragiten duela, eta «balioetan» oinarritutako hezkuntza baten alde jotzera premiatu zuen administrazioa. Steilasen aburuz, ikasleen bereizketa desorekatuak erro sakonak ditu, «egiturazkoa den baztertze logika baten» ondorioa delako. Arazo horri aurre egiteko bide bakarra «hezkuntza publikoa lehenestea» dela uste dute sindikatuko ordezkariek, «denek joko arau berberak» izan ditzaten. CCOOk, azkenik, «gardentasuna eta benetako kontrolerako mekanismoak» proposatu ditu.\nJarraitu irakurtzen: Hezkuntza itunerako bidea testu bilduma


Urruneko interpretazioari buruzko gomendioak argitaratu ditu EIZIEk — EIZIE Elkartea\nUrruneko interpretazioari buruzko gomendioak argitaratu ditu EIZIEk\n2020 Ekaina 29\nInterpretazio moduak ere aldatzen ari dira teknologia berrien eraginez, eta, azkenaldi honetan, pandemiaren ondorioz bereziki, badirudi areagotzen ari direla urruneko interpretazio zerbitzuak ere.\nHori dela eta, EIZIEk zenbait gomendio argitaratu ditu, interpretazio mota hori erabiltzen dutenen profesional eta bezeroentzat, saioak ahalik eta baldintzarik onenetan egin daitezen. Besteak beste, instalazioak eta alderdi teknikoak, interpreteen osasuna, legeari loturiko kontuak… halakoen inguruko gomendioak bildu dira dokumentuan.\nEIZIEko kide diren freelance interpreteen arteko bilera baten fruitu dira gomendio hauek (ikus gomendioak hemen).\n(Irudia, Europako Batzordetik hartua)


Getariako Udal aretoak eta materiala erabiltzeko eskaera - Getariako Udala\nGetariako Udal aretoak eta materiala erabiltzeko eskaera\nInicio >> Ayuntamiento de Getaria alquileres\nESKAERA 5 EGUN LEHENAGO DERRIGORREZ EGIN BEHAR DA.\nAulkiak eta mahaiak erabiltzeagatiko tasa.\nUdalaren jabetzako materiala udal-biltegian jaso eta bueltatu beharko da, lantaldearen ordutegiaren barne.\n100 aulki arte …………………………………………………….. 40,00 €\nHortik gora, aulki bakoitzeko ……………………………… 0,30 €\nMahaiko ……………………………………………………………. 2,00 €\nEdozein izanda egindako eskaera eta kopurua, gutxieneko 40,00 €ko tasa ordainduko da.


Jendetza Iruñean Nafarroako konkistaren harira antolatutako martxa nazionalean | Euskal Herria | Berria.info\nLarunbata, 2013ko maiatzak 18 - 22:21\nJendetza Iruñean Nafarroako konkistaren harira antolatutako martxa nazionalean\nLau zutabe irten dira hiriko hainbat gunetatik, eta guztiek bat egin dute Antoniuttin. Armadaren etorbidea hartu dute milaka lagunek. Gaztelu plazara joan dira ondoren, ekitaldiarekin amaitzeko. Bost menderen ondoren "Nafarroa bizirik" dagoela aldarrikatu nahi dute sustatzaileek. Berria.info 2012-06-16 - 22:56:05\nMartxa nazionala Nafarroako konkista gogoan\nBERRIAren gune berezia: 'Nafarroaren konkistaren V. mendeurrena'\nArgazki bilduma. Nafarroa Bizirik-en jaia Iruñean\nBideoa. Noaingo zutabea Iruñera, goizean\nMilaka lagunek Iruñeko kaleak hartu dituzte gaur arratsaldean, Nafarroako konkistaren mendeurrenaren harira antolatutako martxa nazionalean parte hartuz. 17:00ak aldera lau zutabe irten dira hiriko lau gune ezberdinetatik, eta guztiek bat egin dute Antoniutti parkean.\nHan ikurrinak eta Nafarroako banderak astindu dituzte, independentziaren aldeko oihuak entzun dira eta zanpantzarrak ere bertan izan dira. Ibilbidearekin jarraitu dute ondoren eta Armadaren etorbidea goitik behera bete dute milaka lagunek. Geldirik ere izan dira hainbat minutuz, zegoen jendetzarekin aurrera egin ezinda.\nGaztelu plazara heldu dira lehenik horietako hainbat, eta zutabeen luzera kontuan hartuta, denbora dezente behar izan dute guztiak iristeko. Han amaitu egin da martxa nazionala, baina festak aurrera darrai Iruñean. 19:30etik aurrera, kontzertuak izango dira zezen plazan, 15 eurotan (7,5 euro langabeentzat).\nGoizean martxak, musika, azoka...\nEkitaldi ugariz osatutako egitaraua prestatu dute gaurko Iruñean, goizean goizetik larunbaterako ordu txikiak arte. 09:30ean Iruñeko alde zaharrean barrena txistulariek diana jo dute, eta 10:00etatik aurrera hiru martxa atera dira: bata Lizarratik, bestea Burlatatik eta hirugarrena Noaindik. Noaingo zutabeak 1521. bataila gogorarazteko oroitarrian ekitaldi bat egin du 11:00etan, eta handik Iruñerantz abiatu dira.\nIruñean, 10:30ean zezen plaza ireki da. Azoka dago, liburuak, tailerrak, haurrentzako txokoak eta eguerdian, ongietorri ekitaldia egin da. Nafarroa Bizirik taldeak salatu du Nabarrerian prestatuta zituzten hainbat jarduera eta zezen plaza aurrean egin beharreko bazkaria debekatu dituela Iruñeko Udalak. Bazkaria zezen plaza barruan egingo dute. Goiz osoan, hainbat peñaren egoitzak irekita egongo dira.\nEz da konkista ospatuko: "1512an konkistatuak izan arren, herri hau bizirik dagoela ospatu eta aldarrikatu nahi dugu", azaldu berri du Sergio Iribarren 1512-2012 Nafarroa Bizirik plataformako eledunak. Nafarroa menderakaitzaren lekukoa hartu nahi dute.


Irungo herri bilguneak larunbat hontan Bilbon burutuko den manifestazio nazionalara joateko deia egiten du | Angula Berria\nHasiera » Irungo herri bilguneak larunbat hontan Bilbon burutuko den manifestazio nazionalara joateko deia egiten du\nIrungo herri bilguneak larunbat hontan Bilbon burutuko den manifestazio nazionalara joateko deia egiten du\nXabier Lopez Peñaren heriotza eta euskal preso politikoek modu iraunkor eta bortitzean pairatzen dituzten giza eskubideen urraketak salatzeko mobilizazio nazionala antolatu du Herrirak. Protesta honen bitartez mezu argi bat helarazi nahi dugu: Inoiz gehiago ez. Berriro gerta ez dadin. Ez dugu heriotza gehiagorik nahi, ez dugu sufrimendu gehiago nahi. Bide horretan, Espainiak eta Frantziak egun mantentzen dituzten jarrera extremistak alboratu eta euskal preso politikoei aplikatzen zaizkien salbuespen neurriak eten behar dituzte.\nEspainiar eta frantziar espetxetan, zigor amaigabeak, bizi baldintza gogorrak eta salbuespen neurriak gaixotasun iturri dira. Presoek pairatzen duten egoeren ondorioz, diagnostikoak eta patologiak okerrera egiten dute. Osasun asistentzia egokia jasotzeko zailtasunak, tratamendu egoki bat izateko ezintasuna, funtzionarioen presioa, erasoak, zigorrak eta isolamenduan emandako egunek egoera gaiztotu eta zaildu besterik ez dute egiten.\nXabier Lopez Peñak pairatutako eta bere senideak sufritzen ari direna, espainiar eta frantziar Estatuek espetxe politikaren bitartez euskal preso politikoen aurka erabiltzen duten dohaneko biolentziaren argazkia da. 2013ko martxoak, zoritxarrez, irudi lazgarri gehiago utzi dizkigu: Angel Figueroaren heriotza, Muret, Puerto III eta Sevillako espetxetan euskal presoek pairatutako jipoiak edo Jabi Martinez Izagirre presoaren senideek Jaenetik bueltan izandako istripua.\nEuskal jendarteak neurri anker eta ez gizatiar hauen aurkako jarrera eta indignazioa kalean adierazi behar du. Modu kontundente bezain baketsuan, berriro gerta ez dadin aldarrikatu eta giza eskubideen errespetua, konponbidea eta bakeari baiezko borobila emateko. Larunbat hontan, hilak 6, 17:30tan Bilbon daukagu hitzordua jarrita.\nIrungo herri bilguneak larunbateko manifestaziora joateko autobusak antolatu ditu. Autobusez joateko lehen bait lehen Hazian eman behar da izena (943633642). Autobusak 15:30tan Bixeratik aterako dira.


Itxaso Atutxak euskal hiritargoari eskatu dio A-10ean bozkatzera joate\nItxaso Atutxak euskal hiritargoari eskatu dio A-10ean bozkatzera joatea “beste batzuek” Euskadiri dagokiona erabaki ez dezaten\nHauteskundeak errepikatu beharrak eragin duen “haserre orokor” horrek abstentzioa areagotu beharrean hautesleria “bere botoarekin erabakitzera” eramatea espero du BBBko presidenteak\n27 Iraila | Bizkaia\nItxaso Atutxak, BBBko presidenteak, hiritargoari eskatu dio azaroaren 10ean etxean gera ez dadila eta ohartarazi du Hauteskunde Orokorrei begira azken inkestek EAJ-PNVri ematen dizkioten emaitza onen inguruan. Bizkaiko burukideak ohartarazi du inkestek “poza” eman lezaketela baina “hautesleriaren zati bat etxean geratzea ere” eragin lezaketela. Abstentzioa “hasiera batean pentsatu dena bezain larria” izan ez arren, Bizkaiko jeltzaleen buruak espero du azaroaren 10era arte abstentzioen kopurua jaistea eta euskal hiritargoa bozkatzera joatea. “Ezinbestekoa da jendea inplikatzea, eta bozkatzera ez joateak, zilegi den arren, guri dagokiguna beste batzuek erabakitzea dakarrela ikustea”.\nIldo beretik nabarmendu du orokortu den haserrea botoarekin adierazteak daukan garrantzia. “Batzuek erakutsi duten ezintasunak, hauteskundeak errepikatu behar izatera eraman gaituenak, berez dakar Espainia bezalako estatu batean lehenagotik zetorren ezegonkortasuna areagotzea,gainbehera sozial eta ekonomikoa ematen den une honetan”, kritikatu du. Horregatik “haserreak abstentziora eraman litzakeen pertsonak” animatu ditu haserre hori bideratzera eta egoera aldatzeko urratsa “beren botoarekin ematea”.\nEAJ-PNVk Bizkaian laugarren eserlekua lortzeko eman daitekeen aukeraren aurrean, Atutxak esan du ez dela izango “ahalegina egingo ez dugulako”. “Gure ordezkaritza zenbat eta handiagoa izan, orduan eta erabakigarriagoa izango da Euskadik Madrilen izango duen ahotsa”. Baina tentuz ibiltzea eskatu du. “Apirilaren 28ko emaitzak errepikatuko balira, oso ona izango litzateke, Bizkaian eta Euskadin, gure helburua baita parlamentuko talde propioa eratu ahal izatea”, baloratu du.\nAtutxak era berean hitz egin du EAJ-PNVk igandean Forondan ospatuko duen Alderdi Eguna, eta aurtengo goiburua ekarri du gogora ‘Euskadik aurrera darrai’, orain arteko ereduak alderatzeko. “Euskadin zorionekoak gara, lanean ari gara ez bakarrik apirilaren 28tik baizik eta maiatzean egin ziren udal eta foru hauteskundeekin ere”. “Hemen gobernuak hauteskundeen ondorengo asteotan eratu genituen”. Beraz “Euskadik lanean jarraitzen du egunero, eta aurrera jarraitzen du. Lan egiten ez duenak, antolatzen edo egonkortasunik eragiten ez duenak eta bere erakundeen lanari jarraipena ematen ez dionak, oso zail dauka aurrera egitea. Euskadin bestelako izaten jarraitu behar dugu horretan ere bai”, amaitu du.


Gatekeeper proiektua, parte hartu nahi duzu? - Mugiment edukiak\nGatekeeper proiektua, parte hartu nahi duzu?\nGatekeeper Europako proiektu bat da, eta bere helburua da zahartzen ari diren herritarrei bizimodu independente eta osasuntsua bermatzea, soluzio teknologikoen bidez. Proiektuaren testuinguruan, Euskadik esku-hartze bat egingo du bizi-ohitura osasungarriak sustatzeko, adinekoen independentzia, autonomia eta ongizatea hobetzeko, jarduera fisikoaren, gaitasun kognitibo eta mentalaren eta partaidetza sozialaren bitartez.\nEsku-hartzearen helburua da MAHA izeneko osasun mugikorreko aplikazio autokudeatu baten erabiltzaileen eraginkortasun eta esperientzia inplementatzea eta baloratzea.\nEra berean, ondorengo helburu espezifikoak bilatzen ditu:\nOhitura osasungarriak sustatzea zahartze aktibo eta osasungarria lortzeko.\nAdinekoen independentzia, autonomia eta ongizatearen hobekuntza sustatzea.\nAdinekoen eta haien zaintzaileen ahalduntzea handitzea.\nKronikgune ikerketa-institutuak eta Osakidetzak Gatekeeper proiektuan parte hartzen dute, beste herrialde eta eskualde batzuetako ikerketa-zentroekin batera (Aragoi, Grezia, Puglia, Zipre, Polonia edo Saxonia, besteak beste): https://www.gatekeeper-project.eu/\nProiektuaren hurrengo fasean (2021eko urritik aurrera hasiko da), aplikazioa probatu nahi da 65 urtetik gorako 10.000 pertsonarekin. Horretarako, beste erakunde publiko edo pribatu batzuen lankidetza bilatzen da, hala nola udalena edo adinekoekin lan egiten duten enpresena.\nHemen aurkituko duzu informazio gehiago.\nZure erakundeak parte hartu nahi badu, proiektuaren arduradunekin harremanetan jar zaitezke helbide honen bidez: oalbaina@kronikgune.org


Sopelako Udala - Sopelako Udalak animalien adopzioa bultzatzen du\nZu hemen zaude: Hasiera Albisteak Sopelako Udalak animalien adopzioa bultzatzen du\nSopelako Udalak bizilagunak animaliak biltzeko zentroetan dauden maskotak adoptatzera animatzen ditu. Horietako batzuk zentroan bertan jaiotakoak dira, beste batzuk, aldiz, Sopelako kaleetan agertu eta identifikatu izan ez diren animaliak dira.\nGaur egun katu bat eta hamar txakur baino gehiago daude instalazioetan. Erabiltzaileek animali horien zerrenda eta dagokien fitxa kontsultatu ahal izango dute, Kontsistorioak udal webgunean martxan jarritako espazioaren bitartez: http://sopelaudala.org/index.php/eu/iraunkortasuna-menu/animaliak-adopzioa\nNabarmentzekoa da ere, animali hauek adoptatu nahi dituzten pertsonek zentroaren instalazioak bisitatu dezaketela. Bertan, langileek animali bakoitzaren ezaugarriak eta adoptatzerakoan jarraitu beharreko pausuak eta bete beharreko legeak azalduko dizkiete. Iurretan (Amatza auzoa, 5) dagoen zentroaren ordutegia honakoa da: astelehenetik ostiralera 10:00etatik 14:00etara eta 16:00etatik 18:00etara.\nDatorren astelehenean, ekainaren 28an, LGTBIQ Harrotasunaren Nazioarteko Eguna ospatuko da. Joan den urtean mende erdira iritsi zen efemeride honek, 1970ean, AEBetan burutu zen Gay harrotasunaren lehen martxa dakar gogora, Stonewall-en 1969an egindako protesta historikoetatik urtebetera, poliziek homosexualei eta emakume transgenero eta transexualei egindako jazarpenari eta basakeriari...\n2021eko uztailaren 23a. Larunbat honetan jarriko da martxan Jauregizarreko hornidura-merkatua\n2021eko uztailaren 08a. Leticia Canales WSL Europe Qualifying Series txapelduna\n2021eko uztailaren 02a. 2021eko uztaileko Sopela Gurea eskuragai\nBerri gehiago: Sopela Kirolak Hirigintza Sopela Hirigintza


Sormenetik Archives - Galtzaundi Euskara Taldea\nLarunbatean, Jaime Altuna Ramirez eta Josu Ozaita Azpiroz antropologoak izan ziren Sormenetik saioko protagonistak. Altuna eta Ozaita antropologoek 2015ean jasotako Juan San Martin ikerketa-bekaren laguntzarekin argitaratu zuten, “Itzalitako kalabazen berpiztea. Arimen Gau, Halloween eta Gau Beltzaren haur-ospakizunen ikerketa etnografikoa”. Lan…\nUdazkeneko saioa egingo du urriaren 2an Sormenetikek. Oraingoan, Jaime Altuna Ramirez eta Josu Ozaita Azpiroz antropologoak izango dira protagonista. Saioa 12:00etan hasiko da, Tolosako Zerkausiko azpialdean TAK arraun klubak duen gunean. Jaime Altuna Ramirez eta Josu Ozaita Azpiroz antropologoek 2015ean Juan San…\n2020ko Ekainaren 5ean izan zen Kai Nakai artista gasteiztarra Galtzaundik antolatzen duen Sormenetik saioan, Oizeder Mayo kazetariaren gidaritzapean. Hementxe duzue saioaren laburpen bideoa. Saioa osorik\nKai Nakai abeslari eta musikagile gasteiztarra izan da protagonista larunbatean egin den Sormenetik-en. Saioak, sormenari eta euskal kulturari gogoeta egiteko parada paregabe dira, eta Kai Nakai, Euskarazko Reggaetoi feminista egiteagatik da ezaguna. Oizeder Mayo kazetari zizurkildarraren gidaritzapean, artista gasteiztarraren ibilbidearen…\nUrtero udaberrian eta udazkenean Sormenetik izeneko saio bana antolatzen ditu Galtzaundi Euskara Taldeak. Sormenari eta euskal kulturari buruz gogoeta egiteko saioak izan ohi dira Tolosako Zerkausiaren azpialdean antolatzen direnak. 2021eko lehen saioa ekainaren 5ean egingo da eta Kai Nakai abeslari…\nSormenetik egitasmo lehen saioa egin da larunbatean Tolosako Zerkausiaren azpialdean. Jende andana bildu da Uxue Alberdi eta Eider Rodriguez idazleen esanak entzuteko Ane Urkolaren gidaritzapean. Feminismoa erdigunean jarrita, euren bizipenez, sormen prozesuez, bizitzan zehar ezarritako mugez edota askatasunaz aritu dira,…\n2020ko lehenengo saioa egingo du irailaren 12an Sormenetikek. Oraingoan, Uxue Alberdi eta Eider Rodriguez idazleak izango dira protagonistak eta feminismoak bertsolaritzan eta literaturan duen tokiaz hitz egingo dute, Haritz Azurmendiren galderei erantzunez. Saioa 12:00etan hasiko da, Tolosako Zerkausiko azpialdean TAK arraun klubak…


Udako kirol kanpaina abian da - Aretxabaleta - Goiena.eus\nUdako kirol kanpaina abian da\nMirari Altube 2009-07-02 15:58\nAstelehenean jarri zuen abian udako kirol kanpaina Kirol Zerbitzuak. Adinaren araberako eskaintza zabala egin du aurten ere –4 urtetik gorako guztiendako–, baina bakarrik bi talde sortu dira lehen txandan: batuka eta patinajea.\nBatukan 12 neska dabiltza –10 urtetik gorakoak– eta Durana kaleko lokalean elkartzen dira, goizetan; patinajean, ostera, 10 bat neska-mutiko daude eta Iturrigorri pilotalekuan egiten dute, arratsaldetan.\nAurreko urteetan baino gazte gutxiagok egin du kirolaren aldeko hautua. Asier Muxika kirol teknikariaren esanetan kirol etxerik ez izateak –ez igerilekurik, ez gimnasiorik– zeresan handia izan du hautaketa horretan. Hala ere, bigarren txandan neska-mutil gehiago ibiliko direla uste du eta beste talde batzuk sortuko direla, multikirolean eta frontenisean jardungo duten taldeak, esaterako.\nBigarren txanda uztailaren 13tik 24ra bitartean egingo dute eta izena emateko epea zabalik dago hilaren 9a bitartean. Zainduz gimnasiora deitu behar da horretarako (943 71 26 28).


Hego Uribek irabazi du XXVI. BBK Sariketaren 3. Kanporaketa Deustun — Bertsozale Elkartea\nHego Uribek irabazi du XXVI. BBK Sariketaren 3. Kanporaketa Deustun\nHego Uribe eta Uribe Butroe taldeek jokatu dute XXVI. BBK Sariketaren hirugarren kanporaketa Deustuko Bidarte auzo etxeko aretoan. Hego Uribek batu ditu puntu gehien, eta beraz, bigarren finalaurrekoetarako txartela lortu du.\nHego Uribe eta Uribe Butroe taldeek jokatu dute XXVI. BBK Sariketaren hirugarren kanporaketa Deustuko Bidarte auzo etxean. Aurten lehenengoz heldu da BBK Sariketa Deustura, eta beraz, San Inazio BHI-ko ikasleek lehenengoz parte hartu dute publiko moduan.\nHego Uribe taldeak 388 puntu batu ditu, eta Uribe Butroe taldeak 373,50. Beraz, tarte estuarekin, Hego Uribe taldea izango da 2. finalaurrekora sailkatutako lehenengo taldea. Bigarren sailkatua bihar ezagutuko dugu, bihar Markina-Xemeinen jokatuko den saioan.\nHego Uribe: Maddi Egiguren, Maider Altuna eta Maite Sarasola\nUribe Butroe: Amets Zulueta, Izaro Bilbao, Txomin Aiartza\nHego Uribe: Markel Baroja, Mikel Aiartzaguena, Iker Garitagoitia\nUribe Butroe: Ainhoa Gorostiaga, Ander Anakabe eta Asier Galarza\nGaurko saioko aurkezlea Ainhoa Urien izan da, eta epaimahaia Inazio Vidal, Juanjo Respaldiza eta Miriam Juaristik osatu dute. Idazkari beharretan, ostera, Ione Narbaiza ibili da.\nHirugarren kanporaketa irabazita, beraz, bigarren finalaurrekoaetara sailkatu da Hego Uribe taldea. 2. finalaurrekoa Sopelako Ander Deuna ikastetxean izango da martxoaren 13an. Bigarren sailkatua, bihar erabakiko da Lea-Artibai eta Uribe Kosta taldeen artean.\nFinala martxoaren 22an izango da Bilboko BBK Salan, 19:00etatik aurrera.


Erronka inportanteak ditu Mundukidek datozen 4 urtetarako Brasilen - Mundukide\nMundukideko Brasil Programako lantaldeak urteko topaketa burutu berri du Ceará Estatuko Fortaleza hirian. Brasilen bizi diren 5 kooperante, programako gestorea eta Mundukideko zuzendaria izan dira taldekideak. Gaur egun, Brasilgo 5 estatutan egiten du lana Mundukidek, kooperanteen bitartez ekonomia solidarioa helburu duten kooperatibetan aholkularitza eskaintzen.\nCEARA kooperatiba tadeak eta Mundukidek 2025 urte arte luzatu dute elkarlanerako konpromisoa\nCearako kooperatiba taldearekin datozen urteetako estrategia adostu eta elkarlanerako konpromisoa luzatzeko ere erabili da bidaia. Azken 10 urtetako balorazio oso positiboa egin du MSTk, izan ere, 5 urtetan 5 nekazal kooperatiben sorreran eta garapenean oinarritu da elkarlana eta kooperatiben garapen prozesu honetan Mundukideren babesak berebiziko garrantzia izan dutela adierazi du. Gaur egun, nekazal ekoizpeneko 5 kooperatibetatik 3 daude martxan, beraz, epe motzerako erronka 5 kooperatibak sendotuta eta merkatuan osasuntsu ikustea da.\n1000 “Armazems do Campo” irekitzeko berrikuntza proiektua\nBolsonaroren gobernuak Brasil paradisu bihurtu du pestizidentzat. 290 agrokimiko onartu berri dituzte Brasilgo merkatuan sartzeko, eta agintariak beste 530 produktu inguru ebaluatzen ari dira; ondorioz, herrialdea oasi bat da industriarentzat, nahiz eta produktu asko debekatuta dauden Europan eta Estatu Batuetan.\nMST aldez, agroekologiaren defendatzaile sutsua da, eta ekoizten dituen nekazal produktuak erabat osasuntsuak izan daitezen lan egiten du. Agroekologia da Armazem do Campo supermerkatuetako garaikurra eta datozen 15 urtetan, Brasilgo 24 estatuetan 1.000 Armazem do Campo berri irekitzeko ari dira lanean.\nAdCampo supermerkatuentzat pandemia garaiak produktua eta filosofia ezagutzera emateko balio izan du. Epe honetan, denda birtualek indarra hartu dute eta hirietako supermerkatuetan “otar solidarioen” banaketa oso ezaguna egin da. Koronabirusaren pandemia hasi zenetik, MSTk 6.000 tona elikagai eta 1.150.000 bazkari banatu ditu gose eta segurtasun gabezia egoeran bizi diren pertsona eta familientzat Brasilgo eskualde nagusietan.\nAdCampo supermerkatuen arrakastaren faktore garrantzitsu bat, orain dela 12 urte Eroskik eta Mundukidek bultzatutako “Boluntario/a kooperatiboen programa”, izaten ari da. Eroskiko profesionalen aholkularitzapean ekoizpen, merkaturatze, logistika, prestakuntza, finantzaketa eta komunikaziorako sare paralelo bat gauzatzen ari da AdCampoko lantaldea. MSTk ezinbestekotzat jotzen MST- Mundukide tandemaren elkarlana eta Mundukiderentzat ere lehentasunezko proiektu bat da, izan ere, ekimenak ekarpen handia egiten dio ekosistemaren jasangarritasunari, gizakien osasunari eta baita pobreziaren deuseztapenari eta orokorrean ekonomia solidarioari, besteak beste.\nEtiopian ekoizpen eta merkataritza jarduera berriak sustatzen\nZein laburmetrai izango da Huhezinema jaialdian “Mundukide Sariaren” irabazlea?


113.389,50 € inbertitu dira guztira\nFrontoian, besteak beste, aldagelak, komunak, eskailerak eta elbarrituentzako sarrera berritu dira\nPutzu septikoa kendu eta ur zikinak herriko saneamendu sarera desbideratu dira.\nBermeon, 2019ko irailaren 5ean.- Bermeoko Artza Frontoian azken hilabeteetan egin diren lanak bukatu dira. Kirol instalazioak hainbat berrikuntza izan ditu, erabiltzaileek erraztasun gehiago izan ditzaten eta irisgarritasuna nabarmenki hobetuz. Honela, besteak beste, aldagelak, komunak, elbarrituentzako aldapa, eskailerak… berritu dira. Guztira, 113.389,50 € inbertitu dira hobekuntza lan hauetan. Lan hauek Udal Gobernuaren kirol instalazioak berritzeko eta mantentzeko estrategiaren barruan sartzen dira.\nHilabeteetan zehar aurrera eraman diren lanak bukatu dira dagoeneko Bermeoko Artza Frontoian. Hainbat dira aurrera eraman diren berrikuntza lanak. Aldagelak eta komunak berriak dira, itxura eta erosotasuna nabarmenki hobetuz. Aurrera eraman den berritasun garrantzitsuenetako bat elbarrituek barrura sartzeko erabiliko duten aldaparena da. Izan ere, berria egin eta tokiz aldatu da. Gaur egun, taberna alboan dagoen sarreratik sartu ahal izango dira, erosotasuna nabarmenki hobetuz.\nBigarren sarreran dauden eskailerak ere erabat berritu dira, ebakuazioaren mesedetan. Lehen zeudenak kendu eta berriak egin dira eta, gaur egun, zabalera handiagoa dute. Gainera, putzu septikoa kendu eta ur zikinak herriko saneamendu sarera desbideratu dira.


Oinarrizko ingeles - Wikipedia, entziklopedia askea.\n2Hitzen zerrendekin loturak\nEz da inongo hizkuntza ofiziala.\nOinarrizko ingelesa edo Basic English ingelesean oinarritutako hizkuntza kontrolatua eta eraikia da. Funtsean, ingelesa naturalaren hiztegiaren eta gramatikaren sinplifikazioan oinarritzen da. Hiztegia Charles Kay Ogdenek (1889-1957) prestatutako 850 oinarrizko hitzetan oinarritzen da. Zerrenda hori Basic English: A General Introduction with Rules and Grammar (Oinarrizko ingelesa: araukekin eta gramatikarekin sarrera bat) 1930ean plazaratu zuen Ogdenek. Bigarren Mundu Gerra bukatuez gero kontzeptuak arrakasta handia izan zuen, batez ere bakea bultzatzeko asmoz. Bereziki Asia aldean zabaldu zen.\n2 Hitzen zerrendekin loturak\n3 Oinarrizko ikastaroak\nBasic hitzak "oinarrizko" esan nahi du baina baita ere "British-American Scientific International Commercial English") (Nazioarteko Komertzial eta Zientifiko Ingelesa Britaniar-Amerikarra).\nOgdenek ideia hau plazaratu zuen: ingeles arrunta ikasteko zazpi urte inguru behar dira, esperantoa zazpi hilabete eta oinarrizko ingelesa zazpi aste. Beraz, ingeles sinplifikatu hau eskuragarriagoa da. Ideiaren aplikazioak ugariak dira: harreman komertzialetan eta hizkuntza-eskoletan erabiltzeko batez ere.\nOinarrizko hiztegia planteatzeko Ogdenek ingelesa erabiltzen den lurralde guztietan erabilitako hitzak aukeratu zituen. Erredundanteak ziren hitzak eta esamoldeak kendu zituen, bestetik. Hitz asko moldatu zituen ere bai. Gramatika ere moldatu zuen; ingeles batentzat arrunta izan behar zen gramatika hori eta erraza hizkuntza hori ezagutzen ez zutenentzat.\nWikipedian erabiltzen den Oinarrizko ingelesa, Simple English Wikipedia alegia, Ogdenek plazaratutako ideietan oinarrituta dago baina hiztegi zabalagoa erabiliz.\nHitzen zerrendekin loturak[aldatu | aldatu iturburu kodea]\nOinarrizko ingelesaren 850 hitzak.\n850 hitzak alfabetikoki jarrita.\nOinarrizko ingelesaren 1000 hitz.\nNazioarteko ingelesaren 193 hitz.\nIngeles bereziaren 1500 hitz. VOA\nIngelesaren hiztegia argazkietan.\nOinarrizko ikastaroak[aldatu | aldatu iturburu kodea]\nOinarrizko ingelesaren abezea.


Elikadura osasungarriarekin lotutako proposamenak jaso dira Eskolako Agenda 21eko aldizkarian. Deia, Noticias de Bizkaia\nElikadura osasungarriarekin lotutako proposamenak jaso dira Eskolako Agenda 21eko aldizkarian\nDuela 10 urte baino gehiago eramaten du aurrera ekimen hau Muskizko Udalak\nDEIA.EUS - 2018(e)ko ekainaren 16a, larunbata - 14:49etan eguneratua\nIngurumenarekiko kontzientziazio eta sentsibilizazioa gizartean handitzea da Eskolako Agenda 21 egitasmoaren jomuga, eta duela 10 urte baino gehiagotik, Muskizko Udalak ekimen hau lantzen du, Somorrostro Irakasgunearekin, Muskiz BHI hezkuntza zentroarekin eta San Juan Ikastetxearekin elkarlanean.\nBILBO. Hurrengo egunetan buzoneatuko den aldizkarian, 2017/2018 ikasturtean hiru hezkuntza zentro hauetan aurrera ateratako jarduerak biltzen dira. Beste gai batzuen artean, elikadura osasungarria eta orekatua jorratu dira 2017/2018 ikasturtean.\nEskolako Agenda 21eko aldizkarian hiru hezkuntza zentro hauetan egindako ekintzak laburbildu dira. Ekimen honen barruan, elikadura osasungarria sustatzeko lanean aritu dira ikasleak, adibidez, “Gosari gozoa eta osasungarria” izeneko jardueraren bidez;nolanahi ere, ingurumenaren garrantzia ere jorratu dute, esaterako, Zuhaitzaren Eguna ospatuz;eta osasunari buruz ere aritu dira, besteak beste, bihotz-biriketako bizkortzeari eta desfibriladorearen erabilerari buruzko prestakuntzan.\nMuskiz BHI hezkuntza zentroaren kasuan, elikadurarekin lotutako hainbat ekintza egin dira. Besteren artean, frutaren kontsumoa eta elikadura osasungarriaren garrantzia bultzatu da, tailerrak egin dira eta Muskiz Chef delakoaren lehen edizioa bideratu da. Horretaz gain, hainbat txango egin dira: Urdaibaira, Eureka museora, eta Vista Alegre baserrira, besteak beste, ekoizpen ekologikoen berri izateko. Era berean, “Ecologic Bin” proiektuari esker, sari bat eskuratu dute DBHko 4. mailako ikasleek, Negozio Planak izeneko atalean, Bizkaiko Foru Aldundiak babestutako “Egin eta Ekin” izeneko programaren barruan.\nIldo beretik, Somorrostro Irakasgunean, espezie inbaditzaileei buruzko tailer bat egin da, Lorategi Botanikoa izeneko proiektua bideratu da, eta hezkuntza zentrotik kanpoko irteerak egin dira, bertako historia eta natura hobetzeko ezagutzeko. San Juan Ikastetxean, berriz, etxeko txikienekin, gosari gozo eta osasungarriez, uraren garrantziaz eta baratzeaz aritu dira. Baratzeen bidez, hezkuntza zentrora hurbildu da inguru naturala, eta haurtzarotik elikadura osasungarria izateak duen garrantzia nabarmendu da.\nParte hartu duten ikasleek elikadura iraunkorrarekin lotutako beharrei buruzko azterketa zehatz bat egin dute, euren hezkuntza zentroan bertan, eta udalerrian, Borja Liaño alkatearekin batera aurrera ateratako foroan, hainbat proposamenei buruz aritzeko, esate baterako, 5. edukiontzia ezartzea eta eukaliptoen kaltetan bertako landareen bidez baso lurzatiak berritzea. Horretaz gain, foro horretan, ingurumenarekin lotuta, Muskizko Udalean lantzen ari diren bi ekimen nagusien berri eman da, alegia, Bide berdeko ibai ibilbidea eta La Glorieta inguruko basoberritzea.\nZentro arteko 2018ko Foroa\nEskolako Agenda 21eko Urteroko Foroa aurrera ateratzeko, Muskizko azoka txikiaren ondoan karpa instalatzea izan da ikusmira gehien piztu duen jardueretako bat. Oraingo honetan, aurreko urteetan egindako lanari jarraipena emateko, bertako produktuak kontsumitzea eta elikadura osasungarria sustatu dira. Horretaz gain, aparteko stand bat ipini da, komertzializatzen diren produktu ezagun batzuek duten azukre kantitatea erakusteko. Hori horrela, produktu batzuk irensterakoan barneratzen den azukre kantitate ikaragarria eta horrek osasunari eragiten dion kaltea ikusi ahal izan dute bertaratu diren muskiztar guztiek.


Osasun Sailak agindu die farmaziei "Agreal" botika ostegunetik aurrera emateari uzteko, kontrako erreakzioengatik. | Consumer\nOsasun Sailak agindu die farmaziei "Agreal" botika ostegunetik aurrera emateari uzteko, kontrako erreakzioengatik.\n150 emakumek baino gehiagok uste dute kalte-ordainak eskatuko dizkietela Ministerioari eta laborategi fabrikatzaileari, botika hori erabiltzeak dakartzan ondorioengatik.\narabera: Asteartea, 2005eko irailaren 13a\nEspainiako farmaziek utzi egin behar diote “Agreal” botika (veraliprida) ostegunetik aurrera emateari, eragin ditzakeen kontrako erreakzioengatik, hala nola depresioa, antsietatea eta mugikortasun-arazoak, Osasun eta Kontsumo Ministerioak emandako agindu baten arabera.\nMedikamentuen eta Osasun Produktuen Espainiako Agentziak (AEMPS) joan den maiatzaren 20an erabaki zuen pastilla horien merkaturatzea bertan behera uztea (ekainaren 15ean gauzatu zen). Pilula horiek asaldura basomotorren tratamendurako eta menopausiaren agerpen psikofuntzionaletarako dira, baimendutako jarraibideetan onura/arriskua balantzearen aurkakoa baitzen.\nGai aktiboaren merkaturatzea benetan amaitu denez, AEMPSek profesional sanitarioei gomendatu die, tratamendua veralpresaz kentzeko, dosiak pixkanaka murriztea eta pazienteei azaltzea izan ditzaketen sintoma guztietarako egokiak diren tratamendu-alternatibak.\nGaur egun, Espainia osoko 150 emakume baino gehiago ari dira aztertzen Osasun Sailari eta “Agreal” enpresaren (Nova Labs) fabrikatzaile den enpresa farmazeutikoari kalte-ordain ekonomikoak eskatzea, sendagaia kontsumitzeagatik izan dituzten erreakzio kaltegarriengatik.\nFernando Osuna demandatzaileen abokatuaren arabera, Ministerioaren aurkako auzia, ziur aski, administrazioarekiko auzibidetik bideratuko da, enpresa farmazeutikoarekin “erantzukizun solidarioa” egon daitekeela uste baitu. Erantzukizun hori, bestalde, bide zibiletik auzitara daiteke.\nOsunak uste du “Agreal” botikatik botatzeak “alde batetik, egon daitezkeen erreklamazioei bizkarra ematea esan nahi duela, eta, bestetik, botika hori kaltegarria dela”.\nAEMPSek berak emandako irizpenari dagokionez, dosia pixkanaka murrizteko eta pazienteei tratamendu eraginkorren alternatibei buruzko azalpenak emateko, abokatuak adierazi du “dirudienez, hain kaltegarria da “Agreal” bidezko tratamendua bat-batean uztea, tratamendua hartzen jarraitzea bezala”.\nagabe indemnizaciones-eu mujeres-eu


ELKARGOAREN ZERBITZUAK | COPGIPUZKOA - Gipuzkoako Psikologoen Elkargo Ofiziala\nGipuzkoako Psikologoen Elkargo Ofizialak broker's 88 Aseguru-Artekaritzaren bitartez, psikologoarentzat den Erantzukizun Zibil Profesionaleko aseguru kolektibo bat negoziatu du ZURICH Aseguru-Etxearekin. Aseguruaren prezioa, bestelako aseguruen kostuaren %90 azpitik dago.\nHITZARMENA FORU ALDUNDIAREKIN\nGipuzkoako Psikologoen Elkargo Ofizialak ondorengo hitzarmen hauek ditu sinatuta Gipuzkoako Foru Aldundiarekin:\nEguneroko elkarbizitzan tratu txarrak jasaten dituzten biktimentzako eta/edo askatasun sexualaren aurkako delituen aurrean laguntza Psikologikoa.\nBabesgabetasun egoeran dauden adintxikikoentzako eta euren familientzako laguntza psikologikoko zerbitzua.\nGizarte bazterketako egoeran dauden eta Foru Aldundiaren gizarteratze zentroetan gizarteratze prozesua hasi duten pertsonentzako arreta psikologikoko programa.\nPsikologia juridikoaren alor ezberdinetan Eusko Jaurlaritzari aldian behin bidaltzen zaizkion Auzitegiko Psikologo Medikoen zerrendak.\nFOCAD: Psikologoen Elkargo Ofizialen Kontseilu Nagusiak elkargokide guztiei dohainik eskaintzen dien urrutiko etengabeko trebakuntzako programa bat da.\nIkastaroak, jardunaldiak eta txosten bereziak antolatu eta prestatzen dira, psikologiaren alor ezberdinetako lan-eremuetan.\nGure elkargokide guztiek dute eskura lehen kontsultarako doako zerbitzua, gai laboral, fiskal eta juridikoen eremuan plantea daitezkeen kezkak bideratzen laguntzeko xedearekin.\n"Papeles del Psicólogo" eta "Infocop": Aldizkari lauhilabetekariak eta hiruhilabetekariak dira, hurrenez hurren, Psikologoen Elkargo Ofizialen Kontseilu Nagusiak argitaratzen dituenak.\nBatzorde hauek lanean ari dira arlo bakoitzaren barruan hainbat helburu lortzeko ahaleginean, zehazki lan-arlo hauetan: PSIKOLOGIA JURIDIKOA, KLINIKOA, LANA ETA ANTOLAKUNDEA, HEZKUNTZA, BIDE-SEGURTASUNA, KIROLA, LARRIALDIAK, BERDINTASUNEZKOA, TEKNOLOGIA BERRIAK, ZAHARTZEA, ETA GIZA ESKU-HARTZEA.\nGipuzkoako Psikologia Elkargo Ofizialaren xedea profesioaren gauzatze bikaina bultzatzea da, psikologoak praktika etikoaren inguruan sentsibilizatuz, prestatuz eta aholkatuz. Honen xedea da baitaere Gipuzkoako Lurraldean Kode Deontologikoaren konplimendu eta ezarpenaren alde egitea.\nKode Deontologikoaren inguruko galderei irekia.\nHonela osatuta dago, fisikoki, Elkargoaren egoitza: Bilera-Aretoa, Prestakuntzako Ikasgela, eta Idazkaritza. Idazkaritzaren egitekoa da kontsulta guztiak artatzea:\nIkasgelen alokairua : Ikasgelak alokatzeko aukera. Prezio bereziak elkargokide direnentzat.\nPosta elektronikoaren kontua : Psikologoen Elkargo Ofizialen Kontseilu Nagusiak elkargokide guztion eskura jartzen du, dohainik, posta elektronikoko kontu bat.\nWI-FI : Interneterako sarbidea WI-FI sistemaren bidez eta konexioa Elkargo honetako ikasgelatik bertatik egin daiteke zuzenean.\nElkargoak hitzarmenak/akordioak ditu enpresa ezberdinekin, elkargokideentzako onurak lortzeko xedearekin.\nE-MAIL BIDEZKO INFORMAZIOA\nLanbidearekin zerikusirik duen informazioa (prestakuntza, enplegua, berriak, etab.) bidaltzen du, aldioro, posta elektronikoa baliatuz, Elkargoko Idazkaritzak.